Bukit Aman cari Roslizal Razali
Oleh KOSMO!

6 April 2023, 11:08 pm
PETALING JAYA – Polis sedang mengesan seorang lelaki bernama Roslizal Razali bagi membantu siasatan kes.
Ketua Komunikasi Korporat Polis Diraja Malaysia (PDRM), Asisten Komisioner A. Skandaguru dalam kenyataan berkata, lelaki berusia 46 tahun itu dikehendaki bagi membantu siasatan di bawah Seksyen 4 (1) Akta Hasutan 1948, Seksyen 505 (c) Kanun Keseksaan dan Seksyen 233 Akta Komunikasi dan Multimedia 1998.
Beliau berkata orang ramai yang mengenali atau mempunyai maklumat diminta menghubungi pegawai penyiasat Inspektor Mohamad Fairol Abu Bakar di talian 016-4469473 atau 03-22666071. – KOSMO! ONLINE


Wanita bibir paling besar sukar cari pasangan
Oleh KOSMO!

6 April 2023, 10:30 pm
SOFIA, Bulgaria – Seorang wanita di Bulgaria yang memiliki bibir paling besar di dunia menceritakan kesukarannya untuk mencari pasangan hidup, lapor akhbar Daily Star.
Andrea Emilova Ivanova, 25, membelanjakan hampir £20,000 (RM109,605) untuk menjalani 43 prosedur mengubah bentuk badan. Dia telah mendapatkan empat suntikan asid hyaluronik pada tulang pipinya baru-baru ini.
Ivanova  melakukan beberapa prosedur rutin dalam sebulan untuk mengekalkan gelaran memiliki bibir terbesar di dunia. Dia meneruskan prosedur itu kerana masih tidak berpuas hati dengan saiz bibirnya.
Dalam mencari pasangan hidup, pesohor media sosial itu sanggup menyertai rancangan realiti televisyen seperti The Bachelor.
“Saya seorang gadis dengan penampilan yang berbeza dan mewah dan ini pelik bagi ramai lelaki.
“Memang ramai lelaki yang sangat menyukai saya, tetapi ada juga sebaliknya.

“Mereka fikir saya pelik dan gila,” katanya.
Walaupun Ivanova sanggup mengambil risiko dengan menyertai rancangan untuk mencari lelaki idamannya, dia tidak meletakkan harapan yang tinggi.
“Saya meneruskan pembesaran tulang pipi kerana saya mahu mencapai ‘kesan wow’ dan saya mahu ia menjadi sebesar bibir saya.
“Bibir saya sekarang kelihatan sangat kecil dan saya mahu mempunyai bibir yang jauh lebih besar daripada apa yang saya miliki sekarang,” jelas Ivanova. – Agensi


Pusat Astronomi Antarabangsa jangka 1 Syawal pada Jumaat
Oleh KOSMO!

6 April 2023, 11:04 pm
PETALING JAYA – Pusat Astronomi Antarabangsa yang berpengkalan di Emeriah Arab Bersatu (UAE) menjangkakan akhir Ramadan adalah pada hari Khamis bersamaan 20 April 2023.
Menurut portal Gulf News, walau bagaimana pun beberapa negara di Asia termasuk Australia mungkin tidak dapat melihat keadaan anak bulan Syawal dengan mata kasar mahupun menggunakan teleskop khas.
Jelas portal tersebut lagi, namun begitu, beberapa negara Islam lain berkemungkinan akan dapat menyaksikan anak bulan terbabit pada tarikh tersebut.
“Kebanyakan negara Islam mungkin mengumumkan permulaan 1 Syawal pada keesokan harinya yang akan menjadikan hari Jumaat, 21 April sebagai hari pertama Aidilfitri. – KOSMO! ONLINE.


Penjawat awam Perak terima bantuan kewangan Aidilfitri RM700
Oleh LUQMAN RIDHWAN MOHAMED NOR

6 April 2023, 9:19 pm
IPOH – Kerajaan negeri Perak bersetuju untuk menyalurkan Bantuan Khas Kewangan Aidilfitri sebanyak RM700 kepada seluruh penjawat awam negeri ini bagi semua gred perjawatan termasuk kakitangan di bawah skim Contract Of Service dan Contract For Service.
Menteri Besar Perak, Datuk Seri Saarani Mohamad berkata, penerima bantuan khas tersebut termasuklah Guru Sandaran Tidak Terlatih (GSTT), guru i’dadi, guru thanawi, guru tadika Islam, Orang Besar Jajahan dan pegawai sambilan harian.
“Seperti tahun lalu, bantuan Khas Aidilfitri akan turut disalurkan kepada bekas Ahli Dewan Undangan Negeri dengan kadar RM500 seorang.
“Penyaluran bantuan khas tersebut akan dibuat pada 17 April 2023,” katanya pada sidang akhbar ketika menghadiri Program Mesra Hari Bertemu Pelanggan Kerajaan Negeri Perak 2023 di Stadium Indera Mulia di sini hari ini.
Mengulas lanjut, Saarani berkata, bantuan khas berkenaan melibatkan peruntukan sebanyak RM5.6 juta dan akan memanfaatkan 7,892 penjawat awam negeri Perak.
Beliau berkata, pemberian itu adalah bagi menghargai jasa dan pengorbanan penjawat awam dalam memikul tanggungjawab menyampaikan perkhidmatan kepada rakyat.

Sempena program petang ini juga, turut diadakan majlis penyampaian insentif kepada 492 pesara kerajaan negeri Perak bagi tempoh Julai 2021 hingga Jun 2022.
“Insentif berkenaan adalah sebagai tanda penghargaan kerajaan negeri atas khidmat bakti yang dicurahkan sepanjang perkhidmatan dengan jumlah peruntukan sebanyak RM1,792,800.
Beliau berkata, melalui insentif berkenaan, sebanyak RM4,400 akan diberikan dalam bentuk Sijil Simpanan Premium (SSP), Bank Simpanan Nasional (BSN) kepada pesara yang layak. – KOSMO! ONLINE.


RUU mengenai GMT bakal dibentang di Parlimen tahun ini
Oleh AMREE AHMAD

6 April 2023, 9:55 pm
CYBERJAYA- Kerajaan bakal membentangkan rang undang-undang (RUU) mengenai pelaksanaan cukai minimum sejagat (GMT) sebelum diperkenalkan tahun depan.
Timbalan Menteri Kewangan I, Datuk Seri Ahmad Maslan berkata, cukai global tersebut akan dilakukan secara berperingkat dalam dua fasa ke atas semua syarikat multinasional (MNC).
“Insya-Allah kerajaan jangka ini jadi sumber baharu pendapatan negara, malah kita sasar buat permulaan kutipan RM1 bilion sepanjang tahun depan,” katanya kepada pemberita.
Terdahulu, beliau menghadiri majlis iftar dan menyerahkan sumbangan Lembaga Hasil Dalam Negeri (LHDN) kepada 10 penerima dalam kalangan asnaf terpilih, di sini malam ini.
GMT pernah disebut Menteri Kewangan sebelum ini, Tengku Datuk Seri Zafrul Tengku Abdul Aziz ketika membentangkan Belanjawan 2023 di Parlimen pada 7 Oktober 2022.
Cukai itu dilaksanakan Kesatuan Eropah dan negara-negara lain termasuk Jepun, Qatar, Indonesia dan Britain terhadap MNC asing yang melabur di negara mereka. -KOSMO! ONLINE.


Remaja mangsa pertama cedera main mercun
Oleh MOHD AZLI ADLAN

6 April 2023, 8:47 pm
KUALA TERENGGANU – Gara-gara bermain mercun yang telah diubahsuai, seorang remaja lelaki berusia 13 tahun cedera pada mata kanan di Kuala Nerus dekat sini pada kelmarin.
Kejadian pada pukul 8.30 malam itu, tiga lagi rakannya yang berusia antara lapan hingga 13 tahun turut cedera ringan pada bahagian badan.
Ketua Polis Daerah Kuala Terengganu, Asisten Komisioner Abdul Rahim Md. Din berkata, sewaktu kejadian, kesemua mangsa dikatakan sedang bermain mercun di kawasan berhampiran rumah mereka.
“Siasatan awal mendapati mercun itu dipercayai telah diubahsuai bagi mengeluarkan bunyi yang kuat.
“Kesan letupan kemudiannya telah menyebabkan mangsa (remaja berusia 13 tahun) cedera pada bahagian mata,” katanya di sini hari ini.
Abdul Rahim berkata, tiga lagi rakannya mengalami kecederaan ringan menerima rawatan sebagai pesakit luar di Hospital Sultanah Nur Zahirah di sini.

Beliau berkata, remaja berusia 13 tahun itu sedang menerima rawatan lanjut di wad hospital sama.
“Abang mangsa berusia 25 tahun telah membuat laporan polis di Balai Polis Kuala Terengganu pada pukul 10.58 malam kelmarin.
“Kes disiasat mengikut Seksyen 8 Akta Bahan Letupan 1957 dan Seksyen 31 (1) (a) Akta Kanak-Kanak 2001,” katanya. – KOSMO! ONLINE


Mahkamah: Puteri Sarah bakal failkan nusyuz terhadap Syamsul
Oleh NUZULSHAM SHAMSUDDIN

6 April 2023, 9:27 pm
GOMBAK – Pelakon, Puteri Sarah tidak menolak kemungkinan akan memfailkan tuntutan nusyuz terhadap suaminya, Syamsul Yusof.
Menurut peguam bela, Datuk Akberdin Abdul Kader yang mewakili selebriti itu, tuntutan tersebut merupakan antara perkara yang boleh dilakukan namun memerlukan masa untuk memperhalusinya.
“Kita akan uruskan, akan atur apa benda yang akan dibuat. Kalau ada perkara yang hendak dibuat, ia akan dibuat ikut undang-undang.
“Dalam masa terdekat ini, kita akan memasukkan pembelaan terhadap nusyuz (oleh Syamsul). (lepas ini) kita tengok nak masukkan tuntutan balas ke atau nusyuz pihak sana pula ,”katanya ketika ditemui selepas sebutan kes nusyuz di Mahkamah Rendah Syariah Gombak Timur di sini.
Sementara itu, ditanya sekali lagi mengenai tuntutan nusyuz terhadap Syamsul itu, peguam terbabit menyatakan ia antara perkara boleh dilakukan dan ia yang sedang difikirkan.
Untuk info, seorang suami boleh disabitkan dengan nusyuz sekiranya mengabaikan nafkah zahir, batin, menyuruh isteri melakukan perkara yang bertentangan hukum syarak, memukul isteri dan tidak berlaku adil (bagi yang berpoligami).

Bagaimanapun, penalti atau hukuman yang boleh dikenakan kepada suami yang nusyuz adalah bergantung kepada jenis kesalahan yang dilakukan.
Terdahulu Puteri Sarah atau nama sebenarnya Puteri Sarah Liyana Megat Kamaruddin, 38, akan memfailkan pembelaan terhadap tuntutan nusyuz yang dibuat suaminya.
Puteri Sarah selaku defendan akan memasukkan pernyataan pembelaan selepas tuntutan itu diterima pada 24 Mac lalu. – KOSMO! ONLINE.


Ranking Harimau Malaya lonjak ke tangga 138 dunia
Oleh MUHAMAD ARDIE PUTRA SUHAIMI

6 April 2023, 6:20 pm
PETALING JAYA – Seperti dijangka, dua kemenangan di pentas antarabangsa pada bulan lalu telah berjaya melonjakkan ranking Harimau Malaya daripada kedudukan ke-145 hingga berada di tempat ke-138 dunia.
Menerusi kemaskini terbaharu yang dikeluarkan Persekutuan Bola Sepak Antarabangsa (Fifa) sebentar tadi, skuad kendalian Kim Pan-gon telah naik tujuh anak tangga sekali gus berada di landasan yang tepat sebelum mengharungi kejohanan Piala Asia 2023 nanti.
Penambahan mata ranking itu berdasarkan perkiraan semasa termasuk dua kemenangan ke atas Turkmenistan dan Hong Kong yang berjaya dicatat pada aksi persahabatan di Stadium Sultan Ibrahim, Iskandar Puteri bulan lalu.
Berdasarkan ranking Asia Tenggara, Vietnam berada di kedudukan 95 dunia (1229.69 mata), Thailand berada di posisi ke-114 dunia (1171.88 mata) manakala Filipina berada di tempat ke-136 dunia (1097.67mata).
Skuad kebangsaan pula mengumpul 1082.13 mata dan lebih tinggi berbanding negara jiran, Indonesia di kedudukan ke-149 (1046.14 mata) dan Singapura di tempat 158 dunia (1014.04 mata).
Pan-gon kini sedang merangka persiapan terbaik sebelum mengharungi Piala Asia 2023 di Qatar nanti dengan skuad kebangsaan difahamkan bakal mengatur dua perlawanan persahabatan antarabangsa pada Jun depan. – KOSMO! ONLINE


Aliah Qistina ditemui di Perak selepas 18 hari hilang
Oleh MUHAMMAD SHAHIZAM TAZALI

6 April 2023, 6:15 pm
JASIN – Seorang remaja perempuan yang dilaporkan hilang sejak 18 Mac lalu, Aliah Qistina Budiyanto, 16, ditemukan selamat di Kampar, Perak, semalam.
Ketua Polis Daerah Jasin, Deputi Superintendan Ahmad Jamil Radzi berkata, remaja itu ditemui kira-kira pukul 3.30 petang di pangsapuri rakan lelakinya berusia 20-an.
“Hasil soal siasat remaja tersebut mengaku secara suka rela mengikut rakannya itu dan tinggal bersamanya dan tidak mengalami sebarang kecederaan.
“Lelaki terbabit yang berasal dari Kulim, Kedah turut membantu pihak polis untuk membawa gadis terbabit pulang ke Melaka, semalam,” katanya ketika dihubungi pemberita di sini, hari ini.
Tambahnya, siasatan lanjut berhubung kes itu akan diteruskan bagi mengenal pasti sekiranya membabitkan unsur kesalahan lain.
“Polis ingin mengucapkan ribuan terima kasih kepada semua yang terlibat dalam penyaluran maklumat untuk mengesan remaja berkenaan,”katanya.

Sebelum ini, media melaporkan, Aliah hilang sewaktu berada di rumahnya di Taman Maju di sini pada malam 17 Mac lalu.
Ibu remaja itu, Noor Fatimahtul Zaharah Talib, 40, berkata, anaknya keluar dari rumah tanpa membawa telefon, dompet, kad pengenalan dan memakai selipar atau pun kasut.
Katanya, pelbagai usaha telah dilakukan untuk menjejakinya seperti membuat hebahan di aplikasi WhatsApp, laman sosial Facebook serta menampal poster di setiap stesen minyak dan kedai serbaneka di sekitar pekan Jasin.
“Sebelum dia hilang, saya ada menegurnya kerana menggunakan telefon bimbit terlalu lama. Dia bersikap agresif dan meninggikan suara, namun memohon maaf selepas itu.
“Apabila terbangun dari tidur, saya terkejut melihat pintu dapur terbuka luas dan pintu hadapan tidak berkunci. Saya tinjau keliling rumah dan mendapati anak saya tidak ada di bilik tidurnya selepas puas dipanggil berkali-kali,” ujarnya.
Bimbang dengan keadaan itu, dia dan suami keluar mencari Aliah Qistina di sekitar Taman Maju tetapi gagal menemuinya termasuk menghubungi rakan sekolahnya. – KOSMO! ONLINE.


4 sah maut nahas helikopter
Oleh KOSMO!

6 April 2023, 5:40 pm
HANOI – Empat orang disahkan maut dengan seorang masih hilang susulan nahas helikopter dekat Teluk Halong di Vietnam, kata media pemerintah hari ini.
Helikopter  yang membawa seorang juruterbang dan empat pelancong Vietnam itu terputus hubungan lima minit selepas berlepas untuk penerbangan menyaksikan Tapak Warisan Dunia UNESCO.
“Mayat juruterbang ditemui  pukul 11 malam tadi,” lapor media pemerintah, VnExpress.
Pasukan penyelamat menemui sebahagian badan helikopter jenis  Bell 505 itu pagi ini dengan satu mayat berada di dalamnya, tambah VnExpress.
Dua lagi mayat ditemui berhampiran Teluk Halong, lapor VnExpress, tanpa memberikan butiran lanjut.
“Pasukan mencari dan menyelamat masih mencari mayat kelima dan baki bahagian (helikopter),” tambahnya.

Sektor penerbangan awam Vietnam  mengekalkan rekod keselamatan yang baik  walaupun kemalangan melibatkan pesawat tentera adalah lebih biasa.
Firma induk Syarikat Helikopter Vietnam Utara berkata, pihaknya akan menghentikan semua penerbangan melancong di seluruh negara berkuat kuasa serta-merta.
Syarikat itu mula menerbangkan pelancong untuk melihat formasi batu batu kapur yang terkenal di Teluk Halong pada 2019.
Perjalanan selama 10 minit itu menelan kos sehingga AS$120 (RM527) seorang.


Wanita serang penyondol di tepi jalan sebelum berbuka puasa
Oleh KOSMO!

6 April 2023, 8:30 pm
JAKARTA – Sebuah klip video tular di media sosial Indonesia memaparkan senario seorang isteri menyerang wanita yang mengganggu rumah tangganya di tepi jalan menjelang waktu berbuka puasa, lapor laman berita SindoNews.
Kejadian berlaku di sebuah kedai bakso yang terletak di bandar Lubuklinggau, Sumatera Selatan kelmarin.
Berdasarkan video tersebut, seorang wanita bertudung hitam menyerang seorang wanita berambut perang sambil diperhatikan orang ramai di kedai tersebut.
Menurut pekerja kedai, wanita berambut perang itu memesan bakso daging untuk dibawa pulang pada pukul 4.30 petang (waktu tempatan). Tiba-tiba, wanita bertudung hitam itu datang menyerangnya.
“Apabila gadis itu dicekup, seorang lelaki cuba masuk campur sehingga mangsa berjaya masuk ke dalam kedai semula,” katanya.
Wanita yang membeli bakso itu datang menaiki kereta bersama seorang lelaki. Lelaki itu tidak mengikutinya ke dalam kedai.

Wanita bertudung yang menyerangnya pula datang bersama anaknya juga dengan menaiki kereta. – Agensi


Ular sawa 40 kg masuk rumah ‘kejut’ sahur
Oleh ROSLIZA MOHAMED

6 April 2023, 6:24 pm
KOTA BHARU – Sebuah keluarga yang tinggal di Jalan Hospital di sini terkejut apabila menyedari seekor ular sawa batik seberat 40 kilogram (kg) berada di ruang dapur rumah ketika mereka bangun sahur pagi tadi.
Jurucakap Angkatan Pertahanan Awam Malaysia (APM) Kota Bharu berkata, kejadian disedari seorang penghuni rumah terbabit semasa pergi ke bahagian dapur rumah kira-kira pukul 5 pagi.
“Terkejut dengan situasi itu, salah seorang ahli keluarga itu terus menghubungi talian kecemasan.
“Empat anggota termasuk pegawai bergegas ke lokasi kejadian sebelum mendapati ular sepanjang tiga meter berada di kawasan luar bahagian dapur,” katanya ketika dihubungi Kosmo! hari ini.
Menurutnya, haiwan reptilia itu kemudiannya berjaya ditangkap kira-kira lima minit kemudian dan diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut.-KOSMO! ONLINE.


23 remaja berjanji tidak buat lagi ‘prank’ pocong
Oleh KOSMO!

6 April 2023, 6:30 pm
JAKARTA – Polis hanya memberi nasihat dan bimbingan kepada 23 remaja yang diberkas kerana menyamar sebagai hantu pocong untuk menakutkan penduduk di Kota Malang, Jawa Timur, lapor portal berita Okenedws.
Sebelum ini, rakaman video di media sosial menunjukkan usikan hantu pocong oleh kumpulan remaja tersebut. Ia menunjukkan ‘hantu’  itu muncul ketika seorang penunggang teksi motosikal melintas di Jalan Gilimanuk, Koljen sekitar pukul 11.30 malam (waktu tempatan), Sabtu lalu.
Pegawai polis tempatan, Syabain Rahmad Kusriyanto berkata, pihaknya telah memberikan nasihat dan bimbingan kepada 23 remaja yang membuat usikan hantu pocong itu sebagai bahan kandungan media sosial.
“Kami membenarkan ‘prank’ pocong yang beredar di sosial media tersebut dilakukan sekumpulan remaja. Kejadian itu hampir menyebabkan ada yang terbunuh,” katanya.
Menurut Syabain, aksi pocong tersebut menyasarkan pengguna jalan raya dan ia hampir menyebabkan kematian kerana seorang pengemudi teksi motosikal yang nyaris terjatuh karena terkejut.
Sementara itu, portal berita Merdeka.com melaporkan, remaja yang rata-ratanya berusia 12 tahun itu berjanji tidak lagi akan melakukan perbuatan tersebut. – Agensi


LHDN beri sumbangan RM30,000 bantu bina sekolah agama
Oleh KOSMO!

6 April 2023, 6:10 pm
PETALING JAYA – Lembaga Hasil Dalam Negeri (LHDN) hari ini menyampaikan sumbangan sebanyak RM30,000 bagi membina Sekolah Agama Rakyat Darul Maarif di Kampung Mesilau, Kota Kinabalu, Sabah.
Sumbangan itu dilakukan melalui Program Tanggungjawab Sosial Korporat (CSR) HASiL Kasih Prihatin yang diadakan dengan kerjasama Badan Kebajikan Islam Kota Kinabalu (BAKTI)
LHDN dalam satu kenyataan berkata, program CSR HASiL Kasih Prihatin tersebut merupakan kesinambungan program CSR yang dijalankan pada 4 Februari lalu.
“LHDN turut menyantuni anak-anak yatim, fakir dan miskin dari kampung-kampung sekitar Kota Kinabalu, Sabah menyampaikan sumbangan tunai RM200 seorang bagi meringankan beban sempena menyambut Aidilfitri.
“Majlis penyampaian sumbangan disempurnakan oleh Ketua Pegawai Eksekutif LHDN, Datuk Dr. Mohd Nizom Sairi,” kata kenyataan itu hari ini.
Menurut LHDN, Mohd. Nizom dalam ucapan beliau sempena program tersebut berkata, LHDN amat komited meneruskan usaha menyantuni rakyat Malaysia dari segenap lapisan.

“Inisiatif tanggungjawab sosial korporat ini bertujuan meringankan beban terutama golongan asnaf dan masyarakat luar bandar yang memerlukan.
“Penganjuran berterusan program seperti ini tanda sokongan padu HASiL kepada pembangunan modal insan termasuk kepada masyarakat luar bandar.
“Sekali gus menerapkan pendekatan strategik HASiL dalam mendekatkan diri kepada masyarakat sesuai tema ‘Leading Change, Driving Excellence’,” kata Mohd. Nizom.
Tambah LHDN, program itu walaupun kecil diharap dapat memberi impak yang besar dalam menggambarkan keprihatinan LHDN kepada masyarakat setempat. – KOSMO! ONLINE


[VIDEO] Kucing lompat, panjat badan imam di Algeria
Oleh KOSMO!

6 April 2023, 7:30 pm
ALGIERS – Seekor kucing melompat pada jubah seorang imam ketika solat Tarawih di sebuah masjid di Bordj Bou Arreridj, Algeria pada Isnin lalu, lapor portal berita Insider hari ini.
Kucing itu pada mulanya, muncul di bahagian kanan iman berkenaan, Walid Mehsas ketika dia membacakan surah al-Fatihah dan mengiau sebelum memanjat jubah Walid, seolah-olah bagi memberitahu tentang kehadirannya.
Kucing itu kemudian beralih dan berlegar-legar di tepi perabot dekat bahagian kanan imam tersebut dan satu ketika memasuki bawah jubah imam yang sedang berdiri itu.
Ia kemudian melompat ke bahagian dada imam berkenaan. Walid cuba memegang kucing dengan tangan kanannya sebelum kedua-dua tangannya memegang haiwan itu.
Kucing itu kemudian melepaskan diri dan memanjat bahu imam tersebut. Ia juga cuba menjilat pipi Walid sebelum ia melompat turun.
Video itu kemudian dikongsi di laman Twitter oleh seorang pengguna bernama Alateeqi dan ia menerima pelbagai komen daripada netizen seperti ada yang menganggapnya sangat lucu. – Agensi


Ribut petir, hujan lebat di 11 negeri malam ini
Oleh KOSMO!

6 April 2023, 6:03 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang dijangka berlaku di 11 negeri malam ini.
MetMalaysia melalui laman sesawangnya memberitahu, amaran itu dijangka berlaku sehingga pukul 8 malam itu melibatkan negeri Perlis, Kedah, Perak, Pahang, Selangor, Putrajaya, Negeri Sembilan, Melaka, Johor, Sarawak dan Sabah.
“Amaran berkenaan melibatkan seluruh negeri Perlis, Kedah (Kubang Pasu, Padang Terap, Sik dan Baling), Perak (Hulu Perak, Kampar dan Batang Padang), Pahang (Tanah Tinggi Cameron, Jerantut, Maran dan Kuantan), Selangor (Sepang), seluruh Putrajaya , Negeri Sembilan (Tampin) dan Melaka di Jasin.
“Turut terlibat di Johor (Tangkak), Sarawak di Kuching, Serian, Samarahan, Sri Aman, Betong, Sarikei, Sibu (Kanowit), Kapit (Song dan Kapit), Bintulu (Tatau) dan Miri (Miri) dan Sabah di Pedalaman (Beaufort dan Nabawan), Pantai Barat (Ranau) dan Sandakan (Telupid dan Beluran),” kata kenyataan itu di sini hari ini. – KOSMO! ONLINE.


Sibu tawar kadar bilik termurah di Malaysia
Oleh KOSMO!

6 April 2023, 5:46 pm
PETALING JAYA – Agoda mendedahkan bahawa destinasi pelancongan termurah di adalah di Sibu, Sarawak dengan menawarkan kadar penginapan yang paling kompetitif pada bulan ini iaitu hanya RM136 semalam.
Lima destinasi lain yang tersenarai pada kedudukan lima teratas di Malaysia adalah Alor Setar, Kuala Terengganu, Kota Bharu dan Taiping.
Destinasi lain dengan kadar purata penginapan termurah di seluruh rantau Asia Pasifik adalah  Khon Kaen di Thailand, Surakarta di Indonesia, Puri di India, Bacolod di Filipina, Ninh Binh di Vietnam, Chiba di Jepun, Gwangju di Korea Selatan, Kepulauan Kinmen di Taiwan dan Brisbane di Australia.
Pengarah Dalaman Perkhidmatan Rakan Kongsi Agoda bagi Malaysia dan Brunei, Cleland Robertson berkata, Sibu adalah sebuah destinasi tarikan yang jarang mendapat perhatian ramai tetapi ia mempunyai pelbagai tarikan seperti aneka makanan yang enak, warisan sejarah dan budaya yang kaya serta keindahan alam semula jadi yang menakjubkan.
“Kunjungilah Kuil Tua Pek Kong untuk mengetahui lebih dekat amalan tradisi penduduk setempat dan nikmati keindahan ibarat ‘syurga’ bagi pencinta alam di pelbagai taman, rizab alam semula jadi dan denai pejalan kaki seperti Rizab Alam Semula Jadi Bukit Lima, Taman Tasik Sibu dan Jejak Warisan Sungai Merah,” katanya dalam kenyataan yang dikeluarkan di sini.
Sibu juga terkenal dengan pelbagai juadah makanannya iaitu daripada kopitiam tempatan sehingga ke Pasar Malam Sibu.

“Untuk pengalaman yang tulen, cubalah Mee Sua yang popular di Sarawak (mee halus dalam sup herba), Mi Kampua atau kompia popular (pastri pipih dengan inti daging),” terangnya. -KOSMO!ONLINE


Pemuda Korea Selatan tipu diculik demi kekasih Thailand
Oleh KOSMO!

6 April 2023, 5:30 pm
PATTAYA – Seorang pemuda Korea Selatan yang tinggal di Pattaya berbohong kepada ibu bapa di negara asalnya bahawa dia diculik tetapi sebenarnya mahu mendapatkan wang untuk menjaga teman wanitanya yang merupakan warga Thailand, lapor portal berita The Pattaya News semalam.
Pada mulanya, polis datang untuk ‘menyelamatkan mangsa’ tetapi terpaksa menahannya kerana dia tinggal lebih masa daripada yang ditetapkan dalam visanya.
Ibu bapa Kim Hyeongil, 24, melaporkan kepada Kedutaan Korea Selatan di Thailand dan memberitahu bahawa anak mereka diculik sebelum dia hendak menaiki penerbangan di Lapangan Terbang Antarabangsa Suvarnabhumi, Bangkok untuk pulang ke tanah air.
Hyeongil tiba-tiba terputus hubungan dengan ibu bapanya, menyebabkan mereka bimbang dan segera menghubungi pihak kedutaan untuk mendapatkan bantuan.
Polis Pattaya pergi memeriksa rumah sewa pemuda tersebut di Pattaya dan tanpa diduga, anggota-anggota pihak berkuasa mendapati dia sedang berehat di dalam rumah.
Apabila  melihat anggota-anggota polis itu, anak muda tersebut melarikan diri dan bersembunyi di sebuah padang terbiar di belakang rumah sewanya.

Anggota-anggota polis kemudian menangkap suspek dan membawanya untuk disoal siasat di Pejabat Imigresen Chonburi.
Menurut polis, Hyeongil mengaku bahawa dia tidak diculik mahupun diseksa dan hanya mahu ibu bapanya mengirimkan wang supaya dia boleh menjaga teman wanita yang tinggal bersamanya di rumah itu.
Dia mendakwa terpaksa memalsukan penculikannya kerana ibu bapanya tidak memberinya wang walaupun dia telah meminta berulang kali. – Agensi


[VIDEO] Lelaki rendam sayur dalam larutan kimia bukan di Malaysia
Oleh MOHD. HUSNI MOHD. NOOR

6 April 2023, 4:49 pm
PUTRAJAYA – Video tular seorang lelaki merendam sayur dalam larutan kimia bukan berlaku di Malaysia sebaliknya di luar negara.
Itu penjelasan diberikan Jabatan Pertanian Malaysia (DOA) berhubung satu video tular memaparkan seorang lelaki warga Rohingya yang didakwa dirakam di Pasar Selayang, Kuala Lumpur.
DOA menerusi kenyataan akhbar hari ini berkata, siasatan mendapati, kejadian itu bukannya berlaku di Pasar Selayang sebaliknya di luar negara berdasarkan bahasa digunakan dan nombor pendaftaran motosikal.
Menurutnya, siasatan juga mendapati bahawa video asal tersebut telah dimuat naik di YouTube pada 23 Julai 2021 oleh saluran Telugu di bawah nama Mana Family Trends.
“Kami ingin menasihatkan orang awam untuk tidak mudah terpengaruh dengan dakwaan tersebut dan menafikan kejadian tersebut berlaku di Malaysia.
“Kami sentiasa memastikan tanaman makanan yang dihasilkan di Malaysia mengamalkan Amalan Pertanian Baik,” katanya.

Katanya, pihaknya juga menyarankan agar orang awam membeli tanaman makanan terutama produk sayur-sayuran yang mempunyai pensijilan Amalan Pertanian Baik Malaysia (myGAP) kerana produk myGAP dijamin berkualiti dan selamat untuk dimakan.
Sebelum ini, tular video berdurasi 1 minit 45 saat mengenai seorang lelaki menunjukkan bagaimana larutan kimia boleh menyegarkan kembali sayuran berdaun yang layu.- KOSMO! ONLINE.


Pemain dalam industri vape sedia berbincang dengan KKM
Oleh KOSMO!

6 April 2023, 5:35 pm
PETALING JAYA – Malaysian Vape Industry Advocacy (MVIA) menyeru Kementerian Kesihatan (KKM) untuk melibatkan industri dalam perbincangan membangunkan peraturan dan butiran dalam kawal selia.
Minggu lalu, kerajaan telah mengambil langkah pertama untuk mengawal selia industri vape dengan mengecualikan cecair dan gel vape yang mengandungi nikotin daripada Akta Racun dan mengenakan cukai ke atas produk tersebut.
Presiden MVIA, Rizani Zakaria berkata, industri menyokong langkah untuk mengawal selia industri vape dan berkata libat urus dengan pemain industri adalah amat penting kerana peraturan ini bakal dilaksanakan ke atas industri dan butiran dalam peraturan harus dibincangkan bersama semua pihak.
“Industri menyambut baik keputusan kerajaan untuk mengambil langkah dalam mengawal selia industri vape. Langkah seterusnya adalah untuk memperkenalkan peraturan serta butiran untuk mengawal selia industri ini,” katanya dalam kenyataan yang dikeluarkan di sini.

Sebelum ini, apabila kerajaan membentangkan RUU Kawalan Tembakau dan Merokok yang membawa dasar penamat generasi (GEG), tentangan hebat telah diberikan bukan sahaja daripada industri tetapi daripadai pakar ekonomi, ilmuan, pakar kesihatan dan ahli parlimen.
“Oleh yang demikian, kali ini, kerajaan perlu membuat perbincangan dengan industri dan mengambil kira pandangan daripada semua pihak untuk memastikan peraturan yang bakal diperkenalkan adalah sesuai untuk dilaksanakan,” jelas  Rizani.

Tambah beliau, sejak penubuhan Kerajaan Madani ini, industri dan KKM tidak berpeluang untuk membuat sebarang perbincangan dan industri tidak jelas dengan hala tuju yang bakal ditetapkan untuk industri vape dan produk.
“Sehingga kini, kami tiada sebarang perbincangan serta makluman berkenaan butiran kawal selia yang bakal diperkenalkan.
“ Industri tiada butiran yang jelas dalam kadar nikotin yang dibenarkan, bahan-bahan yang terlarang dalam cecair dan gel vape, serta spesifikasi produk yang dibenarkan untuk jualan dan pemasaran.
“Dan perkara ini tidak boleh ditangguhkan lagi. Perbincangan harus diadakan sekarang supaya keputusan tidak dibuat terburu-buru yang akan memberikan impak dan kesan kepada pemain industri,” jelasnya.
Tambah Rizani, pihak industri sedia berbincang dengan KKM untuk mencari penyelesaian dalam perkara berkenaan. -KOSMO!ONLINE


Dewan Negara: Cadangan pendekkan tempoh haji lebih mahal
Oleh HARRITH HISHAM

6 April 2023, 5:11 pm
KUALA LUMPUR – Cadangan memendekkan tempoh mengerjakan ibadah haji bagi jemaah Muassasah dikhuatiri tidak dapat mengurangkan kos, malah meningkatkannya lagi.
Menteri di Jabatan Perdana Menteri (Hal Ehwal Agama), Datuk Dr. Mohd, Na’im Mokhtar berkata, ia kerana pendekatan tersebut akan menyebabkan jemaah haji berangkat ke Arab Saudi pada waktu kemuncak di mana harga tiket dan hotel adalah lebih mahal.
“Bagi pakej jemaah haji Muassasah yang dikendalikan Tabung Haji (TH), tempoh mereka di sana adalah antara 40 hingga 45 hari.
“Tempoh ini turut melibatkan tiket penerbangan, penginapan, sajian makanan, pengangkutan bas dan pelbagai perkhidmatan semasa jemaah berada di Arab Saudi.
“Secara amnya, dengan memendekkan tempoh itu, bermakna jemaah akan mula menginap di Mekah dan Madinah semasa waktu kemuncak yang mana harga tiket dan sewa bangunan adalah amat tinggi,” katanya.
Beliau berkata demikian bagi menjawab soalan tambahan Senator Datuk Mohd. Hisamudin Yahaya mengenai cadangan untuk mengkaji semula tempoh ibadah haji bagi mengurangkan kos.

Tambah Mohd. Na’im, TH telah berusaha untuk mengawal peningkatan kos dengan memeterai beberapa perjanjian kontrak jangka panjang.
“Dengan cara ini, harga dapat ditetapkan untuk satu tempoh masa dan tidak dinaikkan setiap tahun,” ujarnya. -KOSMO! ONLINE.


Mogul teknologi dedah rahsia antipenuaan
Oleh KOSMO!

6 April 2023, 4:38 pm
WASHINGTON – Seorang mogul teknologi di Amerika Syarikat (AS) yang berbelanja berjuta-juta dolar setiap tahun untuk mengekalkan bentuk tubuh seperti remaja 18 tahun, mendedahkan satu lagi rutin kesihatannya, lapor akhbar New York Post semalam.
Bryan Johnson, 45, menggunakan sebuah peranti  yang memberikan kesan setara dengan 20,000 sit-up hanya dalam masa 30 minit.
Peranti itu adalah sebahagian daripada ‘protokol antipenuaan’ yang mendapat perhatian secara meluas di media sosial sejak beberapa bulan lalu.
Menerusi video yang dimuat naik dalam akaun Instagramnya, Johnson memasang peranti itu pada perutnya dan menetapkan fungsi pada tetapan tertinggi.
“Apa yang dirasakan ialah ia menarik seluruh perut anda untuk keluar, ia seperti merobeknya,” kata Johnson.
Johnson kemudian mengalihkan peranti itu untuk mendedahkan perutnya dan bercerita mengenai kemajuan dalam teknologi senaman ekstrem berkenaan.

“Saya fikir saya akan berasa sangat sakit selepas melakukan ini, tetapi sebenarnya tidak,” tambahnya.
Johnson membelanjakan AS$2 juta (RM8.8 juta) setahun dan mengumpul sepasukan 30 doktor dan pakar perubatan untuk membalikkan proses penuaan tubuhnya. – Agensi


Dewan Negara: RUU kesalahan seksual kanak-kanak diluluskan
Oleh HARRITH HISHAM

6 April 2023, 5:30 pm
KUALA LUMPUR – Dewan Negara hari ini meluluskan Rang Undang-Undang (RUU) Kesalahan-Kesalahan Seksual terhadap Kanak-Kanak (Pindaan) 2023 yang bertujuan memberikan perlindungan lebih menyeluruh kepada kanak-kanak.
RUU itu antara lain menggantikan terminologi ‘pornografi kanak-kanak’ kepada ‘bahan penganiayaan kanak-kanak’ dalam Akta Kesalahan-Kesalahan Seksual terhadap Kanak-Kanak 2017.
Keputusan itu diumumkan Timbalan Speaker Dewan Negara, Senator Datuk Seri Mohamad Ali Mohamad selepas proses pengundian RUU, hari ini.
Ia diluluskan dengan lebih suara bersetuju selepas dibentang Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.
Azalina berkata, RUU itu dilakukan dengan mengambil kira kes jenayah, seiring kemajuan teknologi yang memerlukan pindaan kepada interpretasi jenayah tersebut.
“Mungkin ada yang anggap hukuman (dalam pindaan) ini tidak banyak tetapi apabila pendakwa raya menuduh mana-mana pihak, ia akan berantai.

“Bukannya satu seksyen tidak boleh pergi ke seksyen lain. Jika campur boleh jadi 100 tahun hukuman penjara.
“Jadi, jangan khuatir kata hukumannya rendah,” katanya ketika menggulung perbahasan RUU tersebut di Dewan Negara, di sini hari ini.
Selain itu, Azalina menjelaskan Kementerian Komunikasi dan Digital (KKD) bersama syarikat telekomunikasi juga perlu memainkan peranan dalam membanteras jenayah seksual kanak-kanak.
“Kalau di negara barat, mereka ada tanggungjawab untuk pantau atau buang kandungan pornografi. Tetapi kalau syarikat hendak buat duit daripada kandungan itu, sudah tentu mereka tidak akan turunkan kandungan.
“Jadi, kita berharap selepas ini, KKD dapat memainkan peranan dengan akta yang ada supaya dapat pantau kandungan-kandungan berkenaan,” ujarnya.
Dalam pada itu, tambah Azalina, Fasal 15 yang memasukkan seksyen 26A dan 26B ke dalam Akta 792 adalah bagi memberi mahkamah kuasa membuat perintah berhubung pampasan kepada mangsa (kanak-kanak). – KOSMO! ONLINE.


Agong, Permaisuri berkenan lawat bazar Ramadan Tanjong Tokong
Oleh SAFINA RAMLI

6 April 2023, 5:37 pm
GEORGE TOWN – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berkenan berangkat ke Bazar Ramadan Tanjong Tokong di sini hari ini.
Ketibaan Seri Paduka berdua disambut oleh Yang Dipertua Negeri, Tun Ahmad Fuzi Abdul Razak, Ketua Menteri, Chow Kon Yeow dan ketua-ketua jabatan kerajaan negeri Pulau Pinang pada pukul 4 petang tadi.
Kehadiran Al-Sultan Abdullah dan Tunku Azizah itu jelas menceriakan kira-kira 1,000 pengunjung dan peniaga di bazar berkenaan malah baginda berdua turut mengedarkan bubur lambuk kepada para pengunjung yang bertuah di bazar berkenaan.
Baginda berdua berada di Pulau Pinang dalam lawatan tiga hari sehingga Sabtu inii dan dijadual berangkat menghadiri majlis berbuka puasa di Seri Mutiara di sini petang ini.
Seorang peniaga daging bakar dan kuih qasidah, Amerudin Shaharudin,32, berkata, melihat kelibat baginda berdua di bazar berkenaan merupakan detik manis yang tidak dapat dilupakan.
“Saya rasa amat gembira hari ini dapat melihat dan bertemu dengan Yang di-Pertuan Agong dan Raja Permaisuri Agong, malah Permaisuri turut membeli daging bakar dan kuih qasidah yang saya jual.

”Baginda Permaisuri beritahu kuih qasidah seperti ini juga merupakan kuih tradisi di Pahang, kehadiran baginda berdua ternyata menceriakan suasana di bazar Ramadan ini,” katanya ketika ditemui di bazar Ramadan Tanjong Tokong di sini hari ini.
Seorang penjual satar, Mohd. Hanif Zairuddin, 27, berkata, dia sangat teruja apabila ternampak pasangan diraja itu melawat bazar Ramadan berkenaan petang ini.
“Saya bagaikan tidak percaya apabila melihat Yang di-Pertuan Agong dan Raja Permaisuri berada di bazar ini, saya memang terkejut dan dalam masa yang sama saya sangat gembira.
“Baginda berdua amat mesra dengan para peniaga dan pengunjung, inilah kenangan yang tidak dapat saya lupakan sepanjang berniaga di bazar,” katanya. – KOSMO! ONLINE.


Rezeki Ekstra Dikongsi Kembali LBS tawar bonus menarik
Oleh MUHAMMAD IKHWAN IDERIS

6 April 2023, 5:01 pm
PETALING JAYA – Pemaju perbandaran terkemuka, LBS Bina Group Berhad (LBS) mengorak langkah ‘ekstra’ tahun ini dengan pelancaran kempen terbaharu, iaitu ‘Rezeki Ekstra Dikongsi Kembali’ sempena sambutan Hari Raya Aidilfitri.
Kempen ini menawarkan ganjaran ‘Duit Raya’ bernilai lebih RM438,800 bagi mereka yang membeli rumah idaman mereka dengan LBS di samping menikmati enam tawaran bonus.
Pengerusi Eksekutif LBS, Tan Sri Lim Hock San, turut berkongsi kegembiraan untuk meraikan kempen kali ini.
“Menjelang Syawal ini, kami sangat teruja untuk mengumumkan pelancaran kempen Rezeki Ekstra Dikongsi Kembali.
Pelanggan LBS turut berpeluang memenangi cabutan bertuah dengan nilai keseluruhan RM1.5 juta termasuk 22 unit kereta Perodua Axia.
“Kami percaya bahawa kempen ini bukan sahaja memberi manfaat kepada pembeli kami malah turut membantu merealisasikan impian mereka untuk memiliki rumah idaman, sekaligus menjadikan sambutan Hari Raya kali ini lebih meriah dengan ganjaran bonus dan tawaran menarik,” katanya dalam satu kenyataan.
Enam tawaran bonus menarik di bawah kempen berkenaan termasuk yuran guaman percuma, ganjaran kesetiaan, skim pembayaran fleksi, yuran tempahan yang rendah, yuran keluar sifar dan pakej kelengkapan perabot.

Lim Hock San
Rezeki Ekstra Dikongsi Kembali merupakan lanjutan daripada kempen utama ‘LBS Fabulous Extraaa’, yang mana pembeli rumah bertuah berpeluang memenangi 22 unit kereta Perodua Axia, 41 unit Motosikal SM Sports 110R, 33 unit Sony 5.1 Cinema Home Soundbars, 46 unit basikal gunung Decathlon Rockrider ST30, Televisyen Panasonic 40 inci dan pelbagai peralatan elektrik bernilai RM1.5 juta.
Selain itu, LBS juga telah memperkenalkan tiga peraduan dalam talian yang menarik menerusi kolaborasi istimewa bersama OGAWA Malaysia bagi merancakkan lagi kempen kali ini.
Orang ramai boleh menyertai permainan dalam talian Ekstra Tuah Challenge menerusi laman web http://raikanrezeki.lbs.com.my dan tunjukkan bakat tarian di “Raya Ekstra TikTok Challenge” atau sertai “Rezeki Ekstra Raya Giveaway Contest”.
Pemenang bakal beroleh produk premium OGAWA iaitu kerusi urut Smart Reluxe (bernilai RM10,999), kerusi urut My Sofa Luxe (bernilai RM8,999) serta pembersih udara dan mesin urut kaki, bernilai lebih daripada RM50,000.
Tempoh kempen Rezeki Ekstra Dikongsi Kembali adalah dari 1 April 2023 hingga 31 Mei 2023.
Untuk maklumat lanjut, layari www.lbs.com.my atau hubungi 1700 81 8998. – KOSMO! ONLINE


Tak sampai sehari bekerja, ‘bibik’ Sharifah Zarina lari
Oleh NUR AL-FAIRUZA SYARFA NOR SAIDI

6 April 2023, 5:25 pm
PETALING JAYA – Tidak sampai 24 jam berkhidmat, penyanyi Sharifah Zarina memaklumkan bahawa pembantu rumahnya yang baharu melarikan diri dari kediamannya awal pagi tadi.
Penyanyi yang popular dengan lagu Langit Ketujuh itu bernasib baik apabila dia tidak sempat membuat pembayaran kepada agensi di mana dia mengambil pembantu rumah itu.
“Saya ambil dia pukul 10 malam tadi tetapi pukul empat pagi dia sudah melarikan diri.
“Mahu ke mana awak? Sudah ada yang menunggu ya. Tidak mengapalah bukan rezeki saya. Harap-harap tiada apa-apa barang yang dicuri.
“Mahu pindahkan wang kepada pihak agensi pun tidak sempat lagi dia dah bye-bye (meninggalkan rumah). Nasib baik juga kalau tidak (melayang duit),” kongsinya dalam hantaran Instagram.
Dalam pada itu, pemilik nama lengkap Sharifah Zarina Wan Hassan itu hairan dengan tindakan pembantu rumahnya kerana dia tidak memberikan tugasan berat untuk dikerjakan di rumahnya.

“Sudahlah saya ini bukannya ada anak kecil pun. Semua sudah besar dan buat hal masing-masing.
“Saya cakap dekat dia untuk sapu rumah seminggu sekali sahaja. Cuci tandas pula dua kali satu minggu sudah cukup. Jangan fikir sangat buat kerja rumah.
“Padahal saya sudah cakap kalau tidak serasi boleh cakap supaya saya boleh hantar kepada pihak agensi tetapi dia tetap mahu melarikan diri pada subuh hari,” jelasnya.
Enggan orang lain terlibat dalam insiden yang sama dengannya, Zarina membuat keputusan memuat naik hantaran tersebut sebagai tanda peringatan.
“Saya memuat naik perkara ini untuk memberi peringatan dekat semua. Mana tahu dia muncul mahu jadi pembantu rumah kalian.
“Jadi berhati-hatilah. Susah sungguh mahu ambil pembantu rumah sekarang ini,” ujar ibu kepada tiga orang anak itu.
Dalam hantaran yang sama, Zarina memuat naik gambar pembantu rumahnya berserta passport supaya orang ramai lebih peka agar tidak menjadi mangsa. – KOSMO! ONLINE


Ainul Mardhiah alami banyak trauma
Oleh KOSMO!

6 April 2023, 5:19 pm
PETALING JAYA – “Banyak benda yang Ainul trauma. Paling trauma mulut dia.”
Demikian perkongsian Ahmad Safiuddin Ahmad Razak, 28, apabila memaklumkan keadaan terkini anak sulungnya, Ainul Mardhiah, 5, menerusi hantaran di Facebook hari ini.
“Dia paling marah bila orang usik atau masuk sesuatu dalam mulut. Tapi sekarang alhamdulillah, nampak dia dah mula terima bila ada sesuatu masuk mulut,” katanya.
Dalam pada itu, Ahmad Safiuddin turut menceritakan situasi anak perempuannya itu setiap kali perlu mendapatkan pemeriksaan di hospital.
“Dia dah tahu tempat, dah tahu masuk bilik tu confirm (pasti) kena cucuk. Sebelum nama kena panggil, dia dah menangis dulu tak nak masuk.
“Tangan Ainul halus. Kalau yang tak biasa pegang Ainul, memang tiga empat kali try (cuba).

“Tapi Acik Misi (jururawat) kat Daycare ini memang dah expert (mahir). Mana tidaknya, sejak Ainul kecil lagi Acik Misi dah pegang Ainul. Cucuk sekali je terus dapat dalam dua minit siap,” kongsinya.
Tambahnya, Ainul Mardhiah perlu melakukan ujian darah setiap dua bulan bagi melihat perkembangan kesihatannya.
“Memang setiap dua bulan kena buat ujian darah. Dia dah biasa kena cucuk.
“Ainul menangis sekejap je. Keluar je bilik rawatan, dia sambung main balik,” ujarnya.
Terdahulu, Ahmad Safiuddin memaklumkan anak sulungnya itu masih dalam pemantauan pakar selepas tiub pernafasan pada lehernya dibuka.
Sementara itu, menjengah ke ruangan komen, ramai mendoakan kanak-kanak berkenaan terus diberikan kesihatan yang baik selain diangkat segala penyakit oleh Allah SWT. – KOSMO! ONLINE.


Anak tudung jadi topeng lepas sekolah
Oleh KOSMO

6 April 2023, 4:07 pm
PETALING JAYA – Seorang pengguna TikTok berkongsi momen lucu mengenai anaknya yang baru pulang dari sekolah.
Menerusi sebuah perkongsian yang dimuat naik Shira, video tersebut memaparkan seorang kanak-kanak perempuan yang pulang dari sekolah dengan keadaan anak tudung hitam yang telah menutupi mukanya.
“Muka mana muka,” kata Shira di ruangan kapsyen.
Video yang hampir mencecah 100,000 tontonan itu menerima reaksi positif daripada penonton yang rata-rata terhibur dengan gelagat kanak-kanak berkenaan.
“Ya Allah, terkejut makcik. Ingat pakai topeng tadi,” kata Shawadamila Ziza.
“Anak oh anak, nak sekolah ke nak merompak bank nak (anak) oii,” ujar Aziela. – KOSMO! ONLINE


Lelaki Pakistan tunjuk aksi wheelie ditahan polis
Oleh ADNAN IBRAHIM

6 April 2023, 3:48 pm
KLUANG – Seorang lelaki warga Pakistan ditahan polis kerana melakukan aksi ‘wheelie’ ketika menunggang motosikal di Jalan Kota Tinggi- Kluang pada kelmarin.
Ketua Polis Daerah Kluang, Asisten Komisioner Bahrain Mohd Noh berkata, video memaparkan suspek berusia 22 tahun menunggang motosikal dalam keadaan berbahaya itu dikesan polis setelah tular di media sosial.
Katanya, suspek yang bekerja sebagai pemotong rumput itu telah disaman kerana tiada lesen memandu, Lesen Kenderaan Motor (LKM) tamat tempoh dan tiada perlindungan insuran.
“Satu kiriman video dari Facebook ‘Kluang paranormal research’ dikesan memaparkan seorang lelaki Pakistan menunggang sebuah motorsikal jenis SYM VF3i melakukan aksi ‘wheelie’ dengan mengangkat tayar hadapan motosikal.
“Anggota Bahagian Siasatan Dan Penguatkuasaan Trafik Daerah (BSPTD) Kluang telah melakukan risikan dan berjaya menahan suspek di hadapan sebuah kedai di Taman Majupadu pada pukul 6.45 petang, semalam,” katanya ketika dihubungi hari ini.
Menurut Bahrain lagi, motosikal yang digunakan suspek telah dirampas dan kes disiasat mengikut Seksyen 42(1) Akta Pengangkutan Jalan (APJ) 1987, iaitu memandu secara melulu dan membahayakan.

“Ujian saringan awal air kencing suspek didapati negatif. Suspek kini ditahan reman dibawah Seksyen 117 Kanun Prosedur Jenayah (KPJ) selama empat hari bermula hari ini,” katanya.-KOSMO! ONLINE


Prosiding tuntutan fasakh Pachara terhadap Afiq Muiz ditangguh 15 Jun
Oleh NUR EMIRA SAIZALI

6 April 2023, 3:47 pm
PETALING JAYA – Mahkamah Rendah Syariah Petaling, Subang Bestari di sini menetapkan 15 Jun depan bagi sebutan semula kes tuntutan permohonan cerai secara fasakh Pachara Apin ke atas suaminya yang juga pelakon, Afiq Muiz.
Hakim Syarie, Abdul Malik Soleh menetapkan tarikh itu selepas peguam syarie Yazid Saat yang mewakili defendan (Afiq) memaklumkan anak guamnya hanya mengetahui prosiding tersebut daripada pihak media tanpa menerima sebarang notis awal.
Katanya, anak guamnya juga tidak memaklumkan sama ada menerima sebarang panggilan atau WhatsApp berhubung prosiding tersebut.
“Hari ini kami baru tahu sebab itu hadir dan pihak mahkamah benarkan kami masukkan satu pembelaan.
“Ini bermakna, kes akan bermula semula dan pihak kami perlu menghantar pembelaan bertulis di mahkamah.
“Plaintif akan beri keterangan pada 15 Jun nanti dan akan disoal balas oleh pihak kami,” katanya kepada Kosmo! Online di Mahkamah Rendah Syariah Petaling, Subang Bestari di sini, hari ini.

Sementara itu, Afiq atau nama penuhnya Muhammad Afiq Muiz Azman Shah, 31, masih kekal dengan pendirian mengunci mulut daripada memberikan sebarang respons berhubung prosiding dan kemelut rumah tangganya dengan Pachara.
“Saya tak boleh komen apa-apa, semuanya saya serahkan kepada mahkamah yang tentukan,” jelasnya.
Fasakh bermaksud pembubaran nikah disebabkan oleh sesuatu perkara yang diharuskan oleh hukum Syarak.
Antara perkara-perkara yang mengharuskan fasakh ialah apabila suami atau isteri tidak diketahui di mana mereka berada selama tempoh lebih dari satu tahun.
Terdahulu, pada 29 Mac lalu, Pachara memberitahu suaminya langsung tidak memberi kerjasama untuk tuntutan perceraian tersebut selain tidak hadir ke mahkamah pada hari berkenaan.
Sebelum ini, Pachara dalam satu pendedahannya memberitahu Afiq pernah mengasarinya sehingga menyebabkan kaki serta jarinya patah.
Kenyataan tersebut kemudiannya meraih komen balas adik Afiq iaitu pelakon, Aishah Azman yang bengang dengan tindakan Pachara membuat kenyataan palsu dalam media sosial.
Tidak menunggu lama, Afiq kemudiannya membuat laporan di Balai Polis Dengkil pada 30 November tahun lalu bagi membersihkan nama selepas mendakwa difitnah.
Terdahulu, Afiq mendirikan rumah tangga dengan Pachara pada 27 Mac 2019 selepas setahun berkenalan di set penggambaran drama Air Mata Syurga. – KOSMO! ONLINE


Kalau benci sangat, lepaskan saja – Isteri Afiq Muiz
Oleh NUR EMIRA SAIZALI

6 April 2023, 4:30 pm
PETALING JAYA – Isteri kepada pelakon Afiq Muiz iaitu Pachara Apin menyifatkan suaminya sengaja melengah-lengahkan proses permohonan cerai secara fasakh yang dituntutnya selepas mendakwa tidak menerima sebarang notis awal berhubung perkara tersebut.
Pachara atau nama Islamnya Nur Aaira Mahadeya, 32, memberitahu dia dan peguamnya juga mempunyai bukti telah menghantar mesej mengenai kes tersebut sebelum ini kepada Afiq.
“Sekarang ini saya rasa dia sengaja nak melambat-lambatkan kes.
“Sedangkan peguam saya pun ada bukti mesej mengenai kes ini telah dihantar kepadanya sebelum ini,” katanya kepada Kosmo! Online di Mahkamah Rendah Syariah Petaling, Subang Bestari di sini, hari ini.
Selaku plaintif, dia juga mempersoalkan mengapa Afiq masih enggan menceraikannya selepas pelbagai fitnah dilemparkan terhadapnya sebelum ini.
“Sudah terang-terang dia mengata saya iaitu isterinya sendiri dengan bermacam tuduhan.

“Dia memalukan saya dalam media sosial dan bukan sahaja itu, Afiq juga memberi penderaan secara mental dan fizikal.
“Kalau dia sangat benci atau kerana sikap saya terlalu teruk, tolong lepaskan saya secara baik. Carilah isteri yang lebih baik dan boleh tahan dengan perkara yang dia lakukan kepada saya,” katanya lagi.
Ditanya sama keluarganya terkena tempias pergolakan rumah tangganya dan dakwaan ditabur oleh suami, Pachara bersyukur memiliki orang sekeliling yang banyak memberi sokongan.
Dia juga berpesan agar orang luar tidak campur tangan dalam kemelut rumah tangganya dengan Afiq.
“Alhamdulillah keluarga saya ada otak dan sangat profesional serta minta saya bertenang. Mereka boleh berfikir dengan sangat baik walaupun usia masih muda.
“Harap orang yang ada kena mengena sahaja (beri kenyataan). Hanya suami isteri yang tahu perangai masing-masing. Orang luar, sila jangan bercakap jika tak tahu apa-apa,” jelasnya.
Dalam pada itu, Pachara juga menyifatkan kejadian penderaan secara fizikal yang didakwa dilakukan Afiq terhadap sebelum ini membuka mata untuk menuntut keadilan bagi pihaknya.
“Mungkin ini takdir Tuhan. Sampai nak kena patah-patah semua barulah buka mata. Kalau tak cedera mungkin saya akan terus maafkan,” ujarnya.
Peguam Syarie, Suriati Ab. Ghani berkata, pihaknya sudah memaklumkan kepada defendan (Afiq) lebih awal mengenai prosiding pendengaran permohonan tuntutan cerai secara fasakh yang berlangsung hari ini.
Katanya, pihaknya juga menemui jalan buntu selepas defendan menjawab panggilan dan meminta dirinya dicari tanpa berkongsi lokasi keberadaannya.
“Sejak awal kita failkan kes cerai secara baik dan sudah hubungi defendan (Afiq), dia jawab panggilan tetapi minta kami cari dia sendiri.
“Ini jelas menyusahkan pihak kami untuk mencari lokasi keberadaan dirinya. Jadi, sememangnya dia sendiri sudah tahu mengenai kes ini,” katanya lagi.
Tambah Suriati, dia juga musykil dengan tindakan defendan yang berjanji untuk menyelesaikan kemelut rumah tangga mereka secara baik ketika tiba di mahkamah pagi tadi.
“Sebelum masuk prosiding hari ini, peguam defendan beritahu hendak selesaikan cara baik dan boleh lafaz cerai. Namun, bila masuk kamar mahkamah, cakap lain pula.
“Jadi, kes terpaksa berpatah balik semula dan perlu masuk pembelaan. Pada 15 Jun nanti, Pachara akan memberikan keterangan tambahan sekiranya ada, sebelum saksi memberikan keterangan mengenai defendan yang tidak menunaikan tanggungjawab memberikan nafkah,” jelasnya lagi.
Terdahulu, pada 29 Mac lalu, Pachara memberitahu suaminya langsung tidak memberi kerjasama untuk tuntutan perceraian tersebut selain tidak hadir ke mahkamah pada hari berkenaan.
Sebelum ini, Pachara dalam satu pendedahannya memberitahu Afiq pernah mengasarinya sehingga mengakibatkan kaki serta jarinya patah.
Kenyataan tersebut kemudiannya meraih komen balas adik Afiq iaitu pelakon, Aishah Azman yang bengang dengan tindakan Pachara membuat kenyataan palsu dalam media sosial.
Tidak menunggu lama, Afiq kemudiannya membuat laporan di Balai Polis Dengkil pada 30 November tahun lalu bagi membersihkan nama selepas mendakwa difitnah.
Afiq mendirikan rumah tangga dengan Pachara pada 27 Mac 2019 selepas setahun berkenalan di set penggambaran drama Air Mata Syurga. – KOSMO! ONLINE


Budak cedera terkena asid jiran bersih paip
Oleh NURUL IRDINA SUMALI

6 April 2023, 3:58 pm
PETALING JAYA – Malang menimpa seorang kanak-kanak berusia enam tahun apabila mengalami kegatalan dan pedih mata selepas terkena asid yang digunakan jirannya untuk membersihkan paip tersumbat dalam kejadian di Kepong, Kuala Lumpur baru-baru ini.
Asid itu menitis selepas saluran paip plastik itu mencair sebaik terkena cecair berkenaan.
Menerusi perkongsian bapa saudara mangsa di Twitter, kejadian berlaku ketika anak buahnya sedang mandi.
“Anak buah tiba-tiba dia menjerit sebab asid dah masuk mata. Bila pergi saya hidu bau belerang yang sangat kuat.
“Adik naik ke rumah jiran bagi memaklumkan kejadian itu dan didapati dia baru lepas menuang asid tersebut,” katanya.
Tambah lelaki itu, penggunaan asid untuk membersihkan saluran plastik itu sangat merbahaya terutama apabila melibatkan kanak-kanak.

Mangsa kini masih dirawat di unit kecemasan sebuah hospital.
Menjengah ke ruangan komen, rata-rata orang ramai berkongsi rasa simpati dan pengalaman menghadapi situasi yang serupa.
“Kami sekeluarga pernah kena juga mcm ni. Kebetulan adik tengah cuci pinggan, lepas tu air dari atas menitik kena kulit lengan dia terus rasa gatal.
“Tak lama lepas tu satu rumah kami bau asid. Terpaksa panggil polis ‘settle’ kes sebab jiran tak nak bertanggungjawab,” komen Ippeun
“Ini bukan kejadian yang pertama. Sebelum ni pun ada kena dekat budak tengah masak dekat dapur kan. Tolonglah jangan main beli. Tak tahu macam mana nak ‘spread awareness’,” komen Sh1eee.
Perkongsian itu menjadi tular di Twitter dengan tontonan sebanyak 36,000, 455 ulang ciap dan 476 tanda suka. – KOSMO! ONLINE


19 PATI nyaris maut bot bocor
Oleh ISKANDAR SHAH MOHAMED

6 April 2023, 4:19 pm
KUALA LANGAT – Cubaan seorang tekong melarikan diri bersama bot dinaiki 18 pendatang asing tanpa izin (PATI) nyaris membuatkan mereka maut selepas bot dinaiki terkandas sebelum karam di sekitar perairan Pantai Kelanang di sini, awal pagi tadi.
Dalam kejadian kira-kira pukul 2.30 pagi, kesemua PATI Indonesia berusia 26 hingga 60 tahun sedang menyusup masuk ke negeri ini sebelum diberkas Maritim Malaysia (APMM).
Pengarah Maritim Selangor, Kepten Maritim V. Siva Kumar berkata, penyusupan PATI itu dikesan menerusi maklumat risikan berhubung kehadiran sebuah bot mencurigakan di perairan itu.
“Sebuah bot ronda telah atur gerak bagi tujuan pemintasan namun bot PATI itu cuba meloloskan diri. Insiden itu menyebabkan berlaku adegan kejar hampir 30 minit sebelum bot itu terkandas dan hampir tenggelam.
“Pemeriksaan lanjut kemudian mendapati semua warga asing termasuk lima wanita itu tiada dokumen perjalanan sah,” katanya dalam kenyataan hari ini.
Siva Kumar menjelaskan bot yang bocor tidak dapat diselamatkan dan tenggelam di lokasi kejadian.

“Kesemua yang ditahan dipindahkan ke bot ronda Maritim Malaysia sebelum dibawa ke Jeti Pasukan Polis Marin (PPM) Pulau Indah untuk siasatan lanjut.
“Siasatan mendapati PATI dari Tanjung Balai, Indonesia itu menyusup masuk secara haram dengan bayaran RM 1,500 seorang,” ujarnya.
Kes disiasat mengikut Akta Imigresen 1953/63 dan Akta Antipemerdagangan Orang dan Antipenyeludupan Migran 2007 (ATIPSOM 2007).


KPDN optimis ramai pengilang sertai Payung Rahmah
Oleh MOHD YUNUS YAKKUB

6 April 2023, 4:12 pm
SHAH ALAM – Kementerian Perdagangan Dalam Negeri dan Kos Sara Hidup (KPDN) optimis lebih banyak pengilang akan menyertai kempen Payung Rahmah dalam membantu perniagaan terlibat Menu Rahmah serta mengimbangi kos sara hidup di negara ini.
Menterinya, Datuk Seri Salahuddin Ayub berkata, setakat ini sebanyak dua pengilang terkenal telah turut serta iaitu Julie’s dan syarikat Linaco menerusi produk Rasaku.
Katanya, kehadiran pengilang dalam kempen akan menjadikan Menu Rahmah lebih stabil yang sudah tentunya memberikan keselesaan kepada peniaga-peniaga kecil untuk terus mengekalkan jualan rahmah.
“Saya lihat satu pergerakan positif sebelum ini daripada peruncit, vendor biasa, penyedia makanan, gerai dan restoran dan kini naik kepada peringkat pengilang secara sukarela.
“(Situasi) ini akan mengajak lebih ramai pengilang dalam menawarkan jualan rahmah selain kita buatkan lebih banyak libat urus dengan pengilang lain,” katanya pada sidang akhbar selepas melancarkan program Payung Rahmah bersama Rasaku, hari ini.
Sebanyak 17 barangan asas dalam penyediaan makanan telah diberikan potongan antara 15 hingga 30 peratus bagi produk Rasaku seperti santan, kerisik dan kicap.

Salahuddin memberitahu, penawaran harga Rahmah dari syarikat Linaco itu secara langsung membantu suri rumah menyediakan hidangan menjelang Hari Raya Aidilfitri ini.
Tambah beliau, tawaran harga dalam Menu Rahmah ini adalah berbeza bermula tiga hingga 30 peratus.
Dalam perkembangan berlainan, Salahuddin menegaskan tiada isu berkenaan penggunaan nama Menu Rahmah bagi makanan tidak halal untuk komuniti bukan Islam di negara ini.
“Saya telah jelaskan bahawa industri Non Halal juga boleh menggunakan Menu Rahmah. Itu bukan isu,” jelasnya. -KOSMO!ONLINE


[VIDEO] Nenek 95 tahun kongsi petua elak nyanyuk
Oleh KOSMO!

6 April 2023, 4:16 pm
PETALING JAYA – Seorang warga emas berusia 95 tahun berkongsi petua bagi mengatasi masalah nyanyuk meskipun telah meningkat usia.
Menerusi perkongsian video @doreentifani di TikTok baru-baru ini, warga emas tersebut yang merupakan neneknya berkongsi beberapa amalan yang dilakukannya sebelum tidur.
Antara amalan tersebut adalah membaca selawat ke atas Baginda Nabi Muhammad dan beberapa surah yang terkandung dalam al-Quran.
“Nak tidur baca Al-Fatihah, surah Al-Ikhlas, empat qul semua itu. Lepas itu baca Laqad Jaa Akum, selawat Ulul Azmi, syafaat Nabi, selawat Fateh. Baca itu kalau nak masuk tidur,” katanya ketika disoal mengenai tips tingkatkan daya ingatan dan elak nyanyuk.
Dalam pada itu, perkongsian pengguna tersebut turut mendapat perhatian orang ramai yang rata-ratanya memuji amalan harian nenek berkenaan.
“Alhamdulillah tokmek (nenek) masih sihat itu lah keberkatan ayat al-Quran dan selawat. Semoga tokmek sentiasa sihat,” ujar @Roslina 249.

Malah, ada juga dalam kalangan pengguna media sosial yang lain berkongsi kisah nenek masing-masing yang turut mengamalkan cara sama untuk kuatkan ingatan mereka meskipun sudah tua.
“Alhamdulillah, macam arwah tok. Dalam keadaan nazak umur pun masih lagi baca yassin, tak nyanyuk,” kongsi @islam itu indah.
“Arwah nek wan (nenek) saya sokmo (selalu) pesan begitu, sebelum tidur baca surah-surah lepas itu kalau dia baca surah-surah itu sebelum tidur, dia dah tak bercakap dengn siapa-siapa,” kata @NNi.
Sehingga kini video tersebut telah menerima lebih 800,000 tontonan sejak ia dimuat naik pada Isnin lalu. – KOSMO! ONLINE.

@doreentifani Replying to @Sarina Mamat Kia Rahsia Tokmek tak nyanyuk. #InspirasiRamadan #fyp ♬ original sound – doreentifani


Bekas pemain Harimau Malaya, Azhar Sharif meninggal dunia
Oleh MUHAMAD ARDIE PUTRA SUHAIMI

6 April 2023, 3:43 pm
PETALING JAYA – Bekas pemain skuad kebangsaan era 1980-an, Azhar Sharif telah menghembuskan nafas terakhirnya di Hospital Selayang pada pukul 4.30 pagi tadi.
Allahyarham yang berumur 58 tahun meninggal dunia akibat penyakit angin ahmar serta komplikasi jantung.
Allahyarham akan dikebumikan di Tanah Perkuburan Islam Sungai Buloh, Selangor, hari ini.
Berita pemergian bekas pemain tengah itu turut disahkan Persatuan Bolasepak Malaysia (FAM) dan kelab Selangor FC menerusi Facebook rasminya.
“Semoga Allah SWT merahmati rohnya, mengampuni segala dosanya dan menempatkannya dalam kalangan para solehin. Al-Fatihah,” menurut FAM.
Sementara itu, Selangor FC berdukacita turut merakamkan ucapan salam takziah kepada keluarga Allahyarham.

“Allahyarham pernah menjadi tonggak utama pasukan Selangor sekitar era pertengahan 1980-an dan pernah mencatat nama sebagai penjaring gol ketika final Piala Malaysia 1984 dan 1986 untuk Selangor menjulang kejuaraan.
“Semoga Allah SWT merahmati rohnya dan ditempatkan dalam kalangan orang-orang yang beriman,” kata kenyataan skuad Gergasi Merah.
Pemain yang seangkatan dengan Allahyarham Datuk Mokhtar Dahari itu pernah membantu skuad Harimau Malaya menjuarai Pestabola Merdeka 1986, selain pernah beraksi di Sukan Asia Seoul 1986 di Korea Selatan. – KOSMO! ONLINE


Varian baharu Covid ‘mengganas’ di 22 negara
Oleh KOSMO!

6 April 2023, 3:24 pm
LONDON – Satu varian Covid-19  yang lebih menular mula mendominasi  kes di kebanyakan negara di dunia, lapor akhbar Mirror UK semalam.
Kes Covid-19 di Britain mencecah paras tertinggi bermula 3 Januari sehingga akhir Mac lalu, demikian menurut angka Pejabat Statistik Kebangsaan.
Pertubuhan Kesihatan Sedunia (WHO) kini memberi perhatian terhadap varian baharu Omicron tersebut yang dinamakan  XBB.1.16 atau digelar sebagai ‘Arcturus’.
Varian Kraken XBB.1.5 sehingga kini masih dominan tetapi varian baharu itu telah tersebar di 22 negara dan lebih cepat menular, kata ketua teknikal Covid WHO, Maria van Kerkhove.
Walaupun ia merebak dengan lebih mudah, tiada bukti menunjukkan varian Arcturus menyebabkan penyakit yang lebih teruk.
Van Kerkhove pada satu sidang akhbar berkata: “Salah satu varian yang kami perhatikan. Ia ialah XBB.1.16.

“Pada masa ini, terdapat kira-kira 800 jujukan XBB1.16 di 22 negara. Kebanyakan jujukan adalah dari India dan mendominasi kes di negara tersebut. Jadi ia perlu diperhatikan. Ia telah merebak selama beberapa bulan.
“Setakat ini tiada  laporan menunjukkan peningkatan dalam kes kemasukan ke hospital, unit rawatan rapi (ICU) dan kematian akibat XBB.1.16,” katanya.
Di peringkat global, WHO melaporkan terdapat kira-kira 3.6 juta kes baharu Covid-19 yang dilaporkan dari 27 Februari hingga 26 Mac lalu. Ia mencatatkan penurunan sebanyak 27 peratus berbanding 28 hari sebelumnya. – Agensi


Ubat beralkali boleh rawat penyakit gastrik
Oleh NIK NUR IMAN WAHYU

6 April 2023, 2:10 pm
PETALING JAYA – Seorang doktor berkongsi beberapa kaedah bagi merawat gastrik terutama bagi mereka yang berdepan masalah ketika berpuasa.
Pakar kesihatan, Dr. Samhan melalui perkongsiannya di laman Twitter berkata, astrik berlaku apabila lapisan di dalam perut mengalami keradangan disebabkan turunnya tahap perlindungan di dalam lapisan perut.
“Antara kaedah yang boleh mengurangkan gastrik ialah mengambil ubat yang bersifat alkali sebagai fungsi meneutralkan asid di dalam perut. Contohnya, Magnesium tricylicate.
“Histamine 2 Reseptor berfungsi mengelakkan histamin daripada melekat kepada reseptor dan menyebabkan rembesan asid ke dalam perut semakin berkurang. Contohnya, Ranitidine dan Cimetidine.
“Seterusnya, Proton Pump Inhibitor dapat merencatkan fungsi pam tersebut dan menyebabkan keasidan dalam perut berkurangan. Contoh ubat, Omeprazol, Pantoprazole,” katanya.
Ujarnya lagi, pengambilan antibiotik juga berkesan untuk merawat gastrik. Antibiotik berfungsi untuk merawat jangkitan Helicobacter pylori (H.pylori). Contohnya, Amoxicillin dan Clarithromycin. – KOSMO! ONLINE


Dana pendeposit TH dilabur baik, tampung Bantuan Kewangan Haji
Oleh HARRITH HISHAM

6 April 2023, 2:51 pm
KUALA LUMPUR – Tabung Haji (TH) akan memastikan dana pendeposit yang kini mencecah RM87.6 bilion pada 2022 dilaburkan dengan baik bagi menampung Bantuan Kewangan Haji pada masa akan datang.
Menteri di Jabatan Perdana Menteri (Hal Ehwal Agama), Datuk Dr. Mohd, Na’im Mokhtar berkata, bagaimanapun, bantuan itu perlu dilakukan secara bersasar bagi mengelakkan kerugian kepada pendeposit.
“Bantuan ini juga akan memberi kesan kepada agihan keuntungan TH kerana kedua-duanya datang dari tabung yang sama.
“Apabila TH menyalurkan lebih banyak keuntungan daripada pelaburannya sebagai Bantuan Kewangan Haji, maka jumlah keuntungan yang boleh diagihkan kepada pendeposit akan berkurangan,” katanya pada sesi jawab lisan di Dewan Negara, di sini hari ini.
Beliau berkata demikian bagi menjawab soalan Senator Datuk Mohd. Hisamudin Yahaya apakah langkah-langkah TH bagi menampung kos subsidi haji yang ditanggung bagi memastikan agensi itu mampu beroperasi untuk jangka masa panjan.
Mengulas lanjut, kata beliau, TH kini telah mula melaksanakan mekanisme Bantuan Kewangan Haji secara bersasar dengan mengambil kira tahap kemampuan kewangan seseorang.

“Bayaran Haji jemaah Muassasah dalam Kumpulan B40 telah dinaikkan kepada RM10,980 seorang manakala bagi Kumpulan bukan B40 telah dinaikkan kepada RM12,980, berbanding RM9,980 sebelum ini.
“Berdasarkan kos menunaikan haji berjumlah RM28,632 seorang, TH masih membiayai di antara 55 sehingga 62 peratus daripada Kos Haji jemaah Muassasah untuk tahun 2022,” jelasnya.
Tambahnya, TH menjangkakan jumlah kos haji akan meningkat sehingga RM30,850 pada tahun ini dan mekanisme bantuan secara bersasar untuk musim haji 2023 dan tahun-tahun berikutnya akan diteruskan.
“Kita (TH) juga ingin tekankan bahawa adalah tanggungjawab jemaah haji sepenuhnya untuk membayar perbelanjaan,” ujarnya. – KOSMO! ONLINE


Larang parkir depan rumah pemilik rumah flat dikecam
Oleh KOSMO

6 April 2023, 3:10 pm
PETALING JAYA – Tindakan pemilik sebuah rumah flat meletak notis larangan parkir kenderaan dihadapan rumahnya terima kecaman netizen.
Menerusi perkongsian video di TikTok Noriza Hamin, kelihatan pemilik rumah flat di aras bawah itu meletak notis pemakluman dilarang meletak kenderaan dihadapan pagar rumah yang telah diubah suai olehnya.
“Mohon jarakkan kereta dari pintu untuk elak calar, terima kasih,” kata pemilik rumah berkenaan.
Menurut Norizan, dia bersangka baik mengenai perkara tersebut namun pemilik rumah berkenaan juga harus sedar dimana kawasan yang didiaminya itu.
Rata-rata pengguna media sosial tidak bersetuju dengan tindakan itu berikutan parkir di kawasan perumahan flat adalah secara terbuka kepada semua pemilik dan tindakan mengubah suai rumah itu adalah salah.
“Untung beli rumah bawah sekali, nasib baik parking dia tak buat garaj sekali,” kata Sham.

“Ini mesti dia lupa yang dia duduk rumah flat, ingat ni rumah teres ke,” ujar Khairul.
“Majlis perbandaran tahu ni mesti kena roboh,” ujar pengguna media sosial lain. – KOSMO! ONLINE


Pewarna air balang tingkatkan risiko kanser
Oleh NURUL IRDINA SUMALI

6 April 2023, 3:23 pm
PETALING JAYA – Warna air yang kurang terang, tidak terlalu manis dan berasaskan jus sebenar antara ciri air balang yang lebih sihat untuk pengguna.
Menurut perkongsian oleh Public Health Malaysia, walaupun air yang bewarna terang nampak menyelerakan, tetapi sebenarnya mempunyai kandungan gula dan pewarna yang sangat tinggi.
Lebih menakutkan, pewarna berlebihan ini boleh menyumbang kepada alahan dan risiko pelbagai penyakit bahaya seperti kanser.
Public Health Malaysia juga turut menyarankan orang ramai untuk menambah air dan berkongsi dengan lebih ramai orang sekiranya air balang yang dibeli terlalu manis.
“Jika air terlalu manis, tambahkan air kosong dan kongsikan dengan lebih ramai orang, bukan minum seorang,” katanya.
Tambahnya lagi, pembeli harus sentiasa peka dan perhatikan tahap kebersihan penjual. Jauhi penjual yang tidak memakai apron, merokok dan mempunyai persekitaran yang kotor. -KOSMO! ONLINE


Geely dan DC-Sciences labur RM32.5 bilion di Malaysia – MOSTI
Oleh MOHD. HUSNI MOHD. NOOR

6 April 2023, 3:05 pm
PUTRAJAYA – Lebih RM32.5 bilion nilai pelaburan berjaya diraih Kementerian Sains, Teknologi dan Inovasi (MOSTI) susulan lawatan rasmi Perdana Menteri, Datuk Seri Anwar Ibrahim ke China, baru-baru ini.
Menteri Sains, Teknologi dan novasi, Chang Lih Kang berkata, pelaburan itu diperolehi menerusi dua syarikat masing-masing syarikat automotif Geely bagi kenderaan elektrik (EV) dan DC-Sciences Co Ltd (DCS), sebuah syarikat berkaitan data.
Beliau berkata, Geely akan melabur kira-kira RM30 bilion manakala, DC-Sciences pula membabitkan nilai pelaburan sebanyak RM2.5 bilion.
“Geely dijangka memanfaatkan Lembah Teknologi Tinggi Automotif (AHTV) di Tanjung Malim manakala, DC-Sciences pula dijangka membangunkan pusat data berprestasi tinggi di Sedenak, Johor,” katanya pada sidang akhbar hari ini.
Katanya, selain Geely, beliau dimaklumkan dua lagi syarikat pengeluar EV akan datang ke Malaysia Sabtu ini bagi menerokai peluang pelaburan di negara ini.
Menurutnya, syarikat itu adalah China Harmony Auto Holding Ltd dan GAC Aion New Energy Automobile Ltd.

“Buat masa ini, tiada nilai pelaburan diumumkan syarikat itu kerana mereka ingin meneroka peluang perniagaan terlebih dahulu,” katanya.-KOSMO! ONLINE


UNSC perlu pastikan regim Israel bertanggungjawab – Anwar
Oleh NURUL IZZATI ZAINI

6 April 2023, 2:47 pm
PETALING JAYA – Komuniti antarabangsa khususnya Majlis Keselamatan Pertubuhan Bangsa-Bangsa Bersatu (UNSC) digesa agar memastikan rejim Israel bertanggungjawab terhadap serbuan terhadap rakyat Palestin di kompleks Masjid Al-Aqsa, Rabu lepas.
Perdana Menteri, Datuk Seri Anwar Ibrahim menerusi kenyataan di akaun Twitternya, serangan yang disifatkan sebagai jenayah keji itu telah menyebabkan sekurang-kurangnya tujuh rakyat Palestin cedera.
Beliau turut mendesak rejim Israel untuk membebaskan segera semua tahanan Palestin yang ditahan semasa serbuan tersebut.
“Masyarakat antarabangsa mesti menuntut rejim Israel menghentikan serta-merta sebarang tindakan provokasi demi kepentingan keamanan dan kestabilan.
“Malaysia terus berdiri dalam solidariti yang kuat dengan rakyat Palestin dan mengulangi status Al-Quds Al-Sharif sebagai tapak suci umat Islam,” katanya.
Tentera Israel pada Rabu lalu menyerbu kompleks Masjid Al-Aqsa di Baitulmaqdis Timur yang diduduki untuk malam kedua berturut-turut dan menyerang jemaah Palestin.

Lebih 400 jemaah Palestin diserang dan ditangkap dalam serbuan ganas di perkarangan masji tersebut yang diduduki.
Saksi Palestin berkata, polis Israel menggunakan kekerasan yang berlebihan apabila mereka mula melempar bom tangan dan gas pemedih mata ke arah para jemaah yang sedang menunaikan solat dan bertadarus al-Quran.
Lapor Al Jazeera, mereka turut bertindak kejam memukul para jemaah menggunakan belantan dan senapang hingga menyebabkan kecederaan dan sesak nafas.
Perdana Menteri Palestin, Mohammad Shtayyeh mengutuk serangan terbaru ke atas rakyatnya yang disifatkan sebagai jenayah.
“Apa yang berlaku di Baitulmuqaddis adalah jenayah besar terhadap umat Islam. Solat di Masjid Al-Aqsa bukanlah dengan izin zionis Israel, tetapi ia adalah hak kami.
“Al-Aqsa adalah untuk rakyat Palestin dan untuk semua orang Arab dan umat Islam. Serangan ini akan menjadi percikan revolusi menentang pendudukan,” tambahnya. – KOSMO! ONLINE


Dewan Negara: Keupayaan LCS tidak terjejas meskipun lewat
Oleh HARRITH HISHAM

6 April 2023, 2:15 pm
KUALA LUMPUR – Pembinaan Kapal Tempur Pesisir (LCS) yang mengalami kelewatan dijamin tidak menjejaskan keupayaannya berikutan enjin dan peralatan lain yang telah dibeli lebih awal.
Menteri Pertahanan, Datuk Seri Mohamad Hasan berkata, meskipun perolehan enjin telah dibuat awal, namun ia masih menepati standard pertahanan yang ditetapkan.
Menurutnya, LCS yang dibina menggunakan enjin diesel daripada MTU Services dari Jerman itu sentiasa diuji dan dalam keadaan yang baik.
“Enjin tiada masalah, kita guna yang sama, begitu juga kotak gear, dan ‘propeller’ (baling-baling). Enjin ini dia tidak akan ‘outdated’ (ketinggalan).
“Yang perlu diubah, dia punya reka bentuk, ‘combatant ability’ (keupayaan tempur) dan CMS (communication management system) kerana kita banyak pakai (suis) yang perlu ditambah baik.
“Kita juga sudah menukar jenis peluru berpandu yang kita mahu pakai yang mana kita ambil dari Norway,” katanya.

Beliau berkata demikian bagi menjawab soalan tambahan Senator Datuk Dr. Ahmad Azam Hamzah mengenai kelewaan pembinaan LCS menjejaskan keupayaan kapal berkenaan pada sesi jawab lisan di Dewan Negara, di sini hari ini.
Mengulas lanjut, Mohamad berkata, terdapat perkara yang perlu diselesaikan terlebih dahulu dalam isu LCS iaitu menghapuskan orang tengah supaya pembinaan kapal-kapal tersebut berjalan lancar.
“Ada syarikat yang kita nak lupuskan daripada menjadi orang tengah dan persetujuan ini telah kita capai. Cuma ada kaveat yang mahu mereka ini dikecualikan daripada apa jua tindakan.
“Jadi, Kementerian Pertahanan tidak berkompromi dalam hal itu dan terpulang kepada agensi penyiasat kerana itu bukan dalam bidang kuasa kementerian,” ujarnya. – KOSMO! ONLINE


Mahkamah: Jason Lo kekal lepas, bebas pertuduhan dadah
Oleh NUZULSHAM SHAMSUDDIN

6 April 2023, 2:42 pm
KUALA LUMPUR – Penyanyi Jason Lo kekal lepas dan bebas atas pertuduhan memasukkan dadah jenis amphetamine dan methamphetamine dalam badannya di Mahkamah Tinggi di sini hari ini.
Keputusan dibuat Hakim Mahkamah Tinggi Datuk Noorin Badaruddin selepas mengekalkan keputusan Mahkamah Majistret yang melepas dan membebaskan Jason Lo daripada pertuduhan itu selain mengetepikan rayuan pihak pendakwaan.
“Rayuan pihak pendakwaan diketepikan dan keputusan Mahkamah Majistret melepas dan membebaskan responden (Jason Lo) dikekalkan,” kata Noorin.
Prosiding hari ini dihadiri Timbalan Pendakwa Raya Nik Mohd Fadli Nik Azlan manakala Jason Lo diwakili peguam Datuk Hariharan Tara Singh.
Terdahulu pada 24 Jun tahun lalu, Majistret Mohamad Fared Abdul Latif membebaskan Jason Lo atau nama sebenarnya Jason Jonathan Lo selepas mendapati pihak pendakwaan gagal menimbulkan kes prima facie terhadap tertuduh di akhir kes pendakwaan.
Sementara itu Jason Lo ketika ditemui selepas prosiding berkata beliau bersyukur dengan keputusan hari ini dan berterima kasih kepada peguam yang mewakilinya dalam kes itu.

“Saya percaya dengan sistem kehakiman di negara ini dan saya hargai jasa peguam yang telah bekerja keras dalam membantu saya dalam kes ini,” katanya.
Mengikut pertuduhan, Jason Lo, 48, didakwa memasukkan dadah jenis amphetamine dan methamphetamine ke dalam badannya tanpa kebenaran yang sah di sisi undang-undang, di tandas pejabat Narkotik Ibu Pejabat Polis Daerah (IPD) Brickfields di Jalan Travers , Brickfields pukul 5.15 petang pada 15 November 2019.
Pendakwaan mengikut Seksyen 15 (1) (a) Akta Dadah Berbahaya 1952 dan boleh dihukum di bawah Seksyen 15(1) akta sama yang membawa hukuman denda maksimum RM5,000 atau penjara sehingga dua tahun dan diwajibkan pengawasan di bawah seliaan pegawai pemulihan sehingga tiga tahun. – KOSMO! ONLINE


AFES agih 1,200 bekas bubur lambuk
Oleh NUR HUDA MUSA

6 April 2023, 3:18 pm
KUALA LUMPUR – Alam Flora Environmental Solutions (AFES) mengagihkan sebanyak 1,200 bekas bubur lambuk sempena Program Santun Ramadan Agihan Bubur Lambuk kepada 10 lokasi berbeza di sekitar Gombak, Kuala Lumpur dan Putrajaya hari ini.
Ketua Pegawai Operasi AFES, Nazar Abdul Raof berkata, program yang diadakan buat kali kedua itu melibatkan kerjasama bersama pihak pengurusan Surau Ibrahimiah, Kampung Batu Muda, di sini.
“Penyediaan peralatan kelengkapan memasak disediakan oleh pihak pengurusan Surau Ibrahimiah, manakala AFES bertindak sebagai pemudahcara di samping memberi komitmen bantuan dari segi pembungkusan bubur lambuk dan keperluan lain.
“Bubur lambuk ini akan diagihkan kepada penduduk di 10 lokasi kawasan perkhidmatan AFES bersempena dengan ulang tahun AFES yang ke-10 tahun ini,” katanya ketika ditemui pemberita di sini hari ini.
Nazar berkata, program itu antara lain dapat memberi satu impak yang baik kepada AFES, justeru dapat menarik golongan masyarakat terutamanya generasi muda mengenali cara membuat bubur lambuk dan menghargai makanan tempatan.
Dalam pada itu, Nazar turut mengingatkan orang ramai bahawa penting untuk masyarakat Malaysia cakna tentang penjagaan alam sekitar.

“Amalan penyediaan makanan berlebih-lebihan serta pembaziran makanan perlu dielakkan supaya ia tidak berakhir di tapak pelupusan.
“Bukan sahaja pada bulan Ramadan, di bulan lain juga kita perlu ada sensitiviti untuk mengelakkan diri kita dari pembaziran makanan. Kita perlu ada tanggungjawab untuk bersama-sama menjaga ekosistem negara dalam mencapai kelestarian alam sekitar untuk jangka masa yang panjang,” ujarnya.
Katanya, masalah pembaziran dan pembuangan makanan amat membimbangkan kerana pelupusan makanan perlu dilakukan dengan cara yang betul agar ekosistem tidak terjejas. – KOSMO! ONLINE


7 lelaki didakwa terlibat kegiatan judi
Oleh SITI NUR MAS ERAH AMRAN

6 April 2023, 2:58 pm
SEBERANG PERAI – Dua individu mengaku tidak bersalah di Mahkamah Majistret Butterworth di sini hari ini atas dakwaan menjalankan transaksi mesin perjudian tahun lalu.
Tan Gaik See, 47, dan Lee Eng Kah,43, membuat pengakuan itu selepas pertuduhan dibacakan jurubahasa mahkamah di hadapan Majistret Rosnee Mohd. Radzuan.
Mengikut pertuduhan, kedua-duanya tertuduh didakwa menguruskan dan mengadakan transaksi dengan 17 buah mesin judi pada 28 Disember lalu kira-kira pukul 4.18 petang di Econsave, kawasan perindustrian Teras Jaya.
Kesalahan itu didakwa di bawah Seksyen 4B (a) Akta Rumah Judi Terbuka 1953 yang memperuntukkan denda tidak kurang RM10,000 dan tidak lebih RM100,000 bagi setiap mesin judi yang dirampas dan hukuman penjara tidak melebihi lima tahun, jika sabit kesalahan.
Mahkamah bagaimanapun membenarkan kedua-dua tertuduh diikat jamin sebanyak RM8,000 seorang dengan seorang penjamin.
Sementara itu di mahkamah sama, lima lelaki mengaku tak bersalah atas pertuduhan berjudi atas talian di rumah judi terbuka pada 28 Disember lalu.

Kelima-lima tertuduh yang berusia antara 23 sehingga 62 tahun itu didakwa melakukan perbuatan itu di rumah judi terbuka di tempat dan masa yang sama.
Rosnee kemudiannya membenarkan kesemua tertuduh diikat jamin sebanyak RM3,000 seorang dengan seorang penjamin.
Pendakwaan dikendalikan Timbalan Pendakwa Raya, Asma’ ‘Amira Shahidani manakala ketujuh-tujuh tertuduh diwakili peguam bela Ang Chun Pun. Mahkamah kemudiannya menetapkan 31 Mei depan sebagai sebutan semula kes. – KOSMO! ONLINE


11 kluster Covid-19 sektor pendidikan masih terkawal – Fadhlina
Oleh ISKANDAR SHAH MOHAMED

7 April 2023, 8:47 pm
SHAH ALAM – Kluster Covid-19 melibatkan 11 institusi pendidikan di bawah Kementerian Pendidikan (KPM) masih dalam keadaan terkawal setakat ini.
Menteri Pendidikan, Fadhlina Sidek berkata, pihaknya memantau rapat perkara itu dengan nasihat dan saranan Kementerian Kesihatan (KKM).
Kata beliau, kementerian menyediakan pelan intervensi termasuk bilik isolasi dan peringatan kepada guru dan pelajar mengenai peningkatan kes wabak itu.
“Kita akan mewajibkan saringan sekiranya ada keperluan dan ia bergantung atas nasihat KKM dari semasa ke semasa.
“Keadaan (kluster pendidikan) bagaimanapun setakat ini masih terkawal dan belum ada isu besar mengenainya,” katanya selepas program Jerayawara Pendidikan Madani di Glenmarie Hotel Golf & Resort di sini, petang tadi.
Selasa lalu, KKM menyarankan sektor pendidikan melakukan saringan susulan 11 daripada 18 kluster Covid-19 yang dilaporkan pada minggu epidemiologi ketujuh 2023 adalah kluster pendidikan.

Ketua Pengarah Kesihatan, Tan Sri Dr. Noor Hisham Abdullah memaklumkan enam kluster itu melibatkan institusi pendidikan KPM iaitu tiga kolej dan masing-masing satu sekolah agama menengah, sekolah berasrama penuh dan sekolah menengah. Lima kluster lain pula melibatkan empat  maktab dan satu taska.
Jelas Fadhlina, kementerian belum membuat sebarang penetapan untuk mewajibkan saringan berkenaan.
Tambah beliau, semua ibu bapa dinasihatkan turut memantau pergerakan anak mereka terutama ketika musim perayaan Aidilfitri kelak.
“Wabak Covid-19 ini sudah lama dan semua pihak mengetahui faktor jangkitan dan langkah mencegahnya.
“Justeru, semua pihak terutama ibu bapa pelajar perlu memastikan anak yang bergejala atau tidak sihat supaya membuat saringan sebelum hadir ke sekolah,” katanya. – KOSMO! ONLINE


Pemandu lori terlibat kemalangan maut positif methamphetamine
Oleh AZAHAR HASHIM

7 April 2023, 10:06 pm
KULIM – Seorang pemuda berusia 21 tahun maut dalam kemalangan membabitkan dua motosikal dan sebuah lori di Jalan Tunku Putra-Kelang Lama di Kampung Dusun di sini, awal pagi ini.
Dalam kejadian pada pukul 4.30 pagi itu, mangsa yang menunggang motosikal jenis Honda RS 150 meninggal dunia di tempat kejadian akibat kecederaan parah pada anggota badan.
Sementara seorang lagi penunggang motosikal jenis Yamaha Y150 ZR yang merupakan remaja berusia 16 tahun cedera parah pada kepala dan kedua-dua kaki.
Ketua Polis Daerah Kulim, Superintendan Mohd. Redzuan Salleh berkata, hasil siasatan mendapati motosikal dinaiki dua mangsa itu dalam perjalanan dari arah Kelang Lama menghala ke pekan Kulim.
“Kenderaan dipandu lelaki berusia 29 tahun itu disyaki cuai apabila keluar dari simpang pintu masuk stesen minyak untuk membelok ke kanan menghala ke arah Kelang Lama.
“Lori tersebut kemudian dilanggar dua motosikal ditunggang mangsa yang bergerak lurus dari arah Kelang Lama ke Pekan Kulim,” katanya di sini hari ini.

Tambahnya, kemalangan mengakibatkan seorang penunggang motosikal maut di tempat kejadian manakala seorang lagi cedera parah dan dikejarkan ke Hospital Kulim untuk rawatan.
“Pemandu lori terbabit tidak mengalami sebarang kecederaan dan siasatan lanjut mendapati dia positif dadah jenis methamphetamine,” jelasnya. – KOSMO! ONLINE


Sultan Nazrin sampaikan sumbangan Aidilfitri bernilai RM10.7 juta
Oleh LUQMAN RIDHWAN MOHAMED NOR

7 April 2023, 10:12 pm
IPOH – Sultan Perak, Sultan Nazrin Muizzuddin Shah berkenan menyampaikan bantuan hari raya Aidilfitri oleh Majlis Agama Islam dan Adat Melayu Perak (MAIPk) bernilai RM10,708,500 kepada penghulu mukim dari 12 buah daerah di negeri ini hari ini.
Sumbangan itu disampaikan sempena majlis sambutan Nuzul al-Quran negeri Perak serta majlis perasmian Masjid Muhammad Al-Fateh di Taman Jati di sini.
MAIPk dalam satu kenyataan berkata, semua penghulu mukim tersebut mewakili 35,695 orang penerima yang terdiri daripada asnaf fakir dan miskin di seluruh Perak.
“Penerima bantuan hari raya Aidilfitri terpilih daripada senarai asnaf fakir miskin yang dipilih dan dicadangkan oleh Jawatankuasa Kariah Masjid dan Surau Diri Jumaat Kampung Orang Asli di seluruh negeri Perak,” katanya.
Selain itu, ujarnya, semua asnaf penerima bantuan kewangan bulanan, sewa rumah dan hemodialisis oleh MAIPk juga turut menerima bantuan hari raya berkenaan. – KOSMO! ONLINE


Bekalan sayur stabil, harga rendah menjelang perayaan
Oleh NOR AINNA HAMZAH

7 April 2023, 10:00 pm
REMBAU – Lembaga Pemasaran Pertanian Persekutuan (FAMA) memaklumkan buat masa ini bekalan sayur-sayuran di seluruh negara dalam keadaan stabil.
Pemangku Ketua Pengarah Lembaga Pemasaran Pertanian Persekutuan (FAMA), Abdul Rashid Bahri berkata, harga yang ditawarkan juga jauh lebih rendah berbanding sebelumnya dengan mengambil contoh harga timun yang kini sekitar RM1.50 sekilogram berbanding sebelumnya dijual RM2.
“Usaha FAMA untuk tingkatkan bekalan dari outlet-outlet FAMA seperti pasar tani, agro bazar dan pusat-pusat operasi mendapati bekalan memang stabil. Harga pun agak rendah sikit berbanding sebelumnya.
“Malah, sejak tahun lalu juga, kita tidak lagi mendapat aduan berkenaan kekurangan bekalan kelapa semasa musim perayaan susulan kelapa tidak lagi dikenakan Permit Import (AP) atau kelulusan kuota import.
“Kebiasaannya bekalan musim perayaan akan meningkat dua kali ganda. Jadi, buat musim perayaan ini, sebanyak dua juta biji kelapa akan diimport dari Indonesia bagi memenuhi keperluan pengguna,” katanya kepada pemberita sempena Program Jelajah Semarak Ramadan Peringkat Negeri Sembilan di Ladang Kampung Relong, di sini, hari ini.
Pada majlis berkenaan, Majlis Menandatangani Perjanjian Jual Beli (Forward Agreement) antara Rakan Pemasar Kontrak Pemasaran (RPKP) dengan Peserta Ladang Kontrak melibatkan anggaran nilai belian sebanyak 6 MT dengan nilai RM21,000 telah dilaksanakan.

Selain itu, FAMA turut menyampaikan Mock Cheque kepada dua Usahawan FAMA Daerah Rembau iaitu Kamarudin Norzan dan Nurul Amirah Atiqqah Isnin bagi Projek Pembangunan FAMA Negeri Sembilan Tahun 2023 iaitu Projek Agrobazaar Kedai Rakyat (AKR) dan Projek Pusat Pengumpulan Ladang (PPL) berjumlah RM 41,000.
Dalam pada itu, Abdul Rashid berkata, FAMA menyasarkan sebanyak 1,000 peserta akan menyertai Program Ladang Kontrak di seluruh negara tahun ini bagi meningkatkan lagi bekalan makanan buat negara.
Menurutnya, program ladang kontrak dilihat mampu mengurangkan tekanan bekalan makanan bagi hasil sayur-sayuran dan buah-buahan terutamanya pada musim perayaan. – KOSMO! ONLINE


Serangan tentera Isreal pada bulan suci harus dikutuk – Khaled Nordin
Oleh MUHAMMAD NAJIEB AHMAD FUAD

7 April 2023, 11:42 pm
PETALING JAYA – Serangan tentera Israel ke atas umat Islam di Masjid Al-Aqsa di Palestin pada setiap bulan Ramadan perlu dikutuk sekeras-kerasnya.
Naib Presiden UMNO, Datuk Seri Mohamed Khaled Nordin berkata, seluruh dunia Islam amat sedih dan marah dengan kekejaman yang dilakukan itu seperti tidak berkesudahan terhadap saudara Islam di Palestin.
“Kejadian tahunan pada bulan Ramadan tidak lain adalah tindakan yang disengajakan yang tidak boleh dimaafkan, tidak sopan dan kurang ajar.
“Ia adalah pelanggaran berat hak sivil kepada kemanusiaan yang bermaruah dan kebebasan untuk melakukan ibadat tanpa membahayakan orang lain,” katanya dalam kenyataan akhbar di sini malam ini.
Ujarnya, sejak awal tahun ini, rejim Zionis yang melampau telah berkuasa dalam entiti Israel, rakyat Palestin mengalami ketegangan dan kebimbangan disebabkan oleh pelbagai dasar sekatan yang dikenakan oleh kerajaan Israel.
“Semua dasar di bawah rejim Israel seperti sekatan, pencerobohan dan serangan yang ditujukan kepada Palestin adalah dahsyat dan mesti dihentikan segera.

“Serangan ke atas Al-Aqsa bukan sahaja mencabul kesucian Islam sebagai tapak suci, malah ia juga melangkaui hak asasi rakyat Palestin dalam melaksanakan hak beribadat.
“Ia adalah satu tindakan keterlaluan untuk menyerbu tempat suci dan menyerang mereka yang tidak bersenjata yang hanya melakukan ibadah,” tambahnya.
Beliau juga menuntut supaya dihentikan segera provokasi dan serbuan ganas terhadap para jemaah di Al-Haram dan Al-Sharif.
“Majlis Keselamatan Pertubuhan Bangsa-Bangsa Bersatu mesti memainkan peranannya dalam mengurangkan ketegangan dalam kekacauan ini, dan kami membantah penahanan rakyat Palestin yang tidak bersalah daripada serbuan ini.
“Kami berdiri dalam solidariti dengan rakyat Palestin dan kami ingin menegaskan semula kepentingan Masjid Al- Aqsa sebagai kawasan suci buat umat Islam,” katanya.
Tambahnya, beliau percaya kita harus berusaha untuk hidup bersama secara aman, menghormati kepercayaan antara satu sama lain dan memberikan layanan berperikemanusiaan atas nama kebajikan. – KOSMO! ONLINE


Asid masuk mata anak, paip pecah angkara jiran atas
Oleh KOSMO!

7 April 2023, 8:37 pm
PETALING JAYA – Seorang kanak-kanak berusia enam tahun dikejarkan ke hospital selepas mengalami kecederaan akibat terkena asid yang digunakan oleh jiran atas dalam kejadian di sebuah apartmen di Kepong, baru-baru ini.
Menurut Reza Samat, kejadian tersebut berlaku ke atas keluarga adiknya yang ketika itu sedang menunggu waktu untuk berbuka puasa.
“Orang tingkat atas simbah asid dalam paip (pembentung), anak dia yang kena. Tiba-tiba paip mengembang dan bocor. Bau belerang sangat kuat.
“Kebetulan anak dia berusia enam tahun tengah mandi and menjerit sebab asid dah masuk mata,” katanya dalam hantaran di Twitter, semalam.
Reza berkata, anak buahnya itu kini masih dalam pemantauan doktor, namun tiada kecederaan serius yang dialaminya.
“Terus bawa pergi kecemasan. Doktor masih pantau. Katanya badan gatal-gatal dan dia dah trauma nak mandi di situ,” ujarnya.

Mengulas lanjut, Reza memberitahu bahawa jiran terbabit telah mengaku menggunakan asid untuk membaiki paip rumahnya yang tersumbat.
“Adik saya dah ketuk pintu jiran tersebut dan dia mengaku baru tuang asid. Mungkin niat dia betul, tetapi menggelabahlah bila dah kena budak-budak.
“Ikut kata pihak pengurusan (apartmen), hasil siasatan mengatakan asid itu memang tak sesuai,” ujarnya. – KOSMO! ONLINE


Pencuci pinggan pergi kerja naik kereta Bentley
Oleh KOSMO!

7 April 2023, 8:30 pm
BEIJING – Seorang pencuci pinggan di wilayah Sichuan, China dihantar ke restoran tempat dia bekerja dengan menaiki sebuah kereta Bentley, lapor laman berita Mothership semalam.
Video memaparkan wanita itu turun dari kereta Bentley tular di aplikasi Weibo. Dia kelihatan hanya memakai kemeja merah jambu, but getah dan apron.
“Apa yang (wanita itu) kurang bukan wang, tetapi sesuatu untuk dilakukan,” demikian kapsyen hantaran tersebut.
Menurut laman Oriental Daily dan China Times, wanita itu sebenarnya sangat kaya, tetapi dia memilih mencuci pinggan di restoran untuk menghabiskan masa lapang.
Pemilik restoran itu juga berkata bahawa keluarga wanita itu sebenarnya berada.
Bagaimanapun, wanita itu mengakui niatnya bekerja di restoran bukan untuk mencari wang, tetapi untuk menghilangkan kebosanan.

“Ia sangat membosankan di rumah, dan saya berasa tidak selesa jika tidak membasuh pinggan selama sehari,” kata wanita itu.
Orang yang memandu kereta Bentley itu sebenarnya anak perempuan kepada wanita tersebut.
Menurut Oriental Daily, gadis itu tidak dapat menghalang ibunya daripada meneruskan hasratnya, tetapi dia menyokong dengan bersungguh-sungguh menghantarnya dan menjemputnya dari restoran setiap hari. – Agensi


Dua beradik miliki kesan rotan, lebam selepas dihantar pada pengasuh
Oleh AZMI NORDIN

7 April 2023, 9:52 pm
SERDANG – Dua kanak-kanak berusia tujuh dan empat tahun menderita dipercayai didera selepas dihantar kepada pengasuh yang juga kenalan ibunya di Seri Kembangan, di sini, sejak Mac tahun lalu.
Ketua Polis Daerah Serdang, Asisten Komisioner A. A. Anbalagan berkata, pihaknya mengesan video tular berhubung kejadian tersebut berdurasi dua minit 58 saat di aplikasi TikTok, hari ini.
Katanya, satu laporan polis telah dibuat oleh seorang lelaki yang juga wakil pertubuhan bukan kerajaan (NGO) berhubung kejadian itu di Balai Polis Klang, Selasa lalu.
“Lelaki tersebut yang mewakili ibu kepada kedua-dua mangsa mendapati pada awalnya, wanita mengambil anaknya dari pusat asuhan.
“Setelah menerima anaknya, dia mendapati kedua-dua mereka memiliki kesan lebam seluruh badan dan terdapat kesan dirotan.
“Sejurus kejadian, ibu mangsa dan rakannya telah pergi ke Hospital Klang bagi mendapatkan rawatan,” katanya dalam kenyataan hari ini.

Menurut Anbalagan, kedua-dua mangsa telah dimasukkan ke Hospital Tengku Ampuan Rahimah, Klang pada Selasa lalu dan dibenarkan keluar semalam.
Jelasnya, hasil siasatan awal pihak polis mendapati dua kanak-kanak tersebut telah dihantar oleh ibu mereka ke rumah pengasuh yang juga kenalan pada bulan Mac tahun lalu atas faktor kerja di Singapura.
“Tangkapan seorang perempuan tempatan berusia 24 tahun telah dibuat dan disiasat di bawah Seksyen 31 (1) (a) Akta Kanak-Kanak 2001, kelmarin.
“Pihak Jabatan Kebajikan Masyarakat (JKM) Selangor juga telah dimaklumkan dan turut memantau kes tersebut,” ujarnya.
Justeru itu, pihak Ibu Pejabat Polis Daerah Serdang meminta sekiranya orang ramai yang mempunyai maklumat berkenaan kes jenayah kekerasan atau penderaan diminta segera tampil bantu siasatan. -KOSMO! ONLINE


Lelaki bakar rumah bekas teman wanita
Oleh AZMI NORDIN

7 April 2023, 9:43 pm
KAJANG – Gara-gara putus dengan kekasih, seorang lelaki bertindak membaling minyak tanah dan menyebabkan berlakunya kebakaran di sebuah rumah keluarga bekas teman wanitanya di Taman Taming Jaya, di sini, awal pagi tadi.
Ketua Polis Daerah Kajang, Asisten Komisioner Mohd. Zaid Hassan berkata, kejadian tersebut diterima pihaknya berkaitan sebuah rumah yang telah terbakar sekitar pukul 3.44 pagi tadi.
“Hasil siasatan dan maklumat diperoleh, kejadian ini berpunca daripada tindakan seorang lelaki yang tidak dikenali membaling sesuatu bahan disyaki minyak tanah hingga menyebabkan kebakaran.
“Mangsa seorang lelaki tempatan berusia 51 tahun menyatakan semasa kejadian berlaku, dia sedang tidur di dalam rumah dan mendengar ada orang memanggil namanya dalam keadaan cemas.
“Apabila mangsa membuka pintu rumah mendapati api sedang marak di hadapan rumah,” katanya dalam kenyataan hari ini.
Menurut Mohd. Zaid, siasatan mendapati suspek mencurahkan cecair disyaki minyak di dalam kawasan pagar rumah mangsa dan kemudian melemparkan api sehingga marak dan berlaku letupan kecil.

Katanya, siasatan awal dipercayai berpunca daripada saspek yang merupakan bekas teman lelaki anak mangsa yang kerap datang mengugut dan mengganggu di hadapan rumah.
“Rentetan kejadian ini, satu kertas siasatan telah dibuka di bawah Seksyen 436 Kanun Keseksaan kerana khianat dengan api atau bahan letupan dengan niat hendak membinasakan rumah.
“Saspek yang telah dikenal pasti adalah lelaki berusia lingkungan 45 tahun. Usaha mengesan suspek sedang giat dijalankan,” ujarnya.
Tegas Mohd. Zaid, orang ramai yang mempunyai maklumat berhubung kejadian boleh menghubungi mana-mana balai polis berdekatan atau terus mengubungi Pegawai Penyiasat, Sarjan Maria Levoh di talian 019-6080588 bagi membantu siasatan. – KOSMO! ONLINE


Saya tak nak gaduh, dia minta bukti saya bagi – Anwar
Oleh Abdul Rahman Razali

7 April 2023, 8:27 pm
Saya tak nak gaduh, dia minta bukti saya bagi – Anwar | 15 MINIT MMTV 7 APRIL 2023


Isteri bersekongkol dengan kekasih bunuh, tanam mayat suami
Oleh KOSMO!

7 April 2023, 7:00 pm
NEW DELHI – Seorang isteri yang bersekongkol dengan kekasihnya telah didakwa kerana membunuh suaminya berusia 45 tahun dengan senjata tajam dan menuang garam ke badan mangsa untuk memadamkan bukti, kata seorang pegawai polis seperti dilaporkan portal berita India Today hari ini.
Insiden berlaku di Purulia, Bengal Barat pada bulan lalu apabila Judan Mahato dibunuh oleh isterinya, Uttara dan kekasihnya, Kshetrapal Mahato.
Kshetrapal yang merupakan penduduk Jaipur dan Uttara merancang untuk menghapuskan Judan supaya mereka boleh hidup bersama.
Mengikut rancangan Kshetrapal, wanita berkenaan membunuh suaminya dan menuang garam ke atas badan mangsa untuk menguraikan tubuhnya sebelum menanamnya.
Anak lelaki Budan kemudian menemui mayatnya pada 26 Mac lalu dan membuat laporan polis tentang kes pembunuhan itu.
Semasa siasatan, polis mengesyaki Uttara telah membunuh suaminya.

Polis menahan suspek dan mula menyoalnya. Wanita itu kemudian mengaku telah membunuh suaminya selepas lelaki berkenaan mengetahui isterinya mempunyai hubungan luar nikah dengan Kshetrapal.
Selepas pembunuhan itu, Kshetrapal bersembunyi di Jharkhand dan menunggu perkara itu reda namun polis mendapat tahu tentang keberadaannya dan menahan suspek kedua.
Dia telah ditangkap oleh polis Jaipur dan dihadapkan ke sebuah mahkamah daerah Purulia pada Rabu lalu. – Agensi


MKT UMNO akan menghadap Agong mohon pengampunan penuh buat Najib
Oleh HARRITH HISHAM

7 April 2023, 6:33 pm
PETALING JAYA – Majlis Kerja Tertinggi (MKT) UMNO memutuskan akan memohon menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi mempertimbangkan pengampunan penuh buat bekas Perdana Menteri, Datuk Seri Najib Tun Razak.
Perkara itu dimaklumkan Setiausaha Agung UMNO, Datuk Asyraf Wajdi Dusuki selepas mesyuarat bulanan MKT UMNO yang berlangsung, di ibu negara hari ini.
Asyraf Wajdi berkata, antara inti pati lain yang dibincangkan adalah keputusan Mahkamah Persekutuan yang menolak permohonan Najib untuk menyemak semula sabitan dan hukuman penjara berhubung kes SRC.
Menurutnya, MKT mengambil maklum kedukacitaan dan keresahan ahli-ahli UMNO di akar umbi terhadap keputusan yang dilihat tidak adil.
Katanya, perkara itu seiring dengan kenyataan penghakiman Hakim Besar Sabah dan Sarawak, Datuk Abdul Rahman Sebli yang menyatakan Najib tidak mendapat perbicaraan yang adil serta wajar dibebas dan dilepaskan.
“MKT telah menerima memorandum daripada 191 Bahagian termasuk Wanita dan sayap-sayap Pergerakan Pemuda dan Pergerakan Puteri yang memohon agar kepimpinan tertinggi UMNO membela bekas Presiden dan Perdana Menteri yang banyak jasanya kepada rakyat dan negara.

“Setelah diperincikan, MKT merafak sembah menjunjung kasih Yang di-Pertuan Agong dengan kerendahan diri memohon ihsan untuk mempertimbangkan pengampunan penuh buat Najib sebagaimana kuasa yang diperuntukkan di bawah Perkara 42 (1) Perlembagaan Persekutuan” katanya.
Justeru, kata beliau, MKT sebulat suara bersetuju untuk memohon mengadap bagi mempersembahkan warkah rayuan kepada Seri Paduka Baginda beserta memorandum yang ditandatangani seluruh kepimpinan UMNO.
Dalam pada itu, Asyraf Wajdi berkata, mesyuarat MKT juga menetapkan tarikh Perhimpunan Agung UMNO (PAU) bagi tahun 2023 akan diadakan pada 7 hingga 10 Jun 2023. – KOSMO! ONLINE


Berseri sempena Hari Raya di LaLaport BBCC
Oleh GHAZALI ALIAS

7 April 2023, 6:40 pm
RAYA kembali lagi, pastinya tahun ini sambutan Aidilfitri lebih meriah bersama keluarga tercinta di kota mahupun di desa.
Kemeriahan Syawal semakin terasa tatkala orang ramai sudah mula melakukan persiapan menjelang hari kemenangan yang bakal berkunjung tidak lama lagi.
Daripada pakaian, kelengkapan rumah hingga kuih muih dan bahan memasak, semuanya menjadi kemestian untuk menyambut hari Lebaran yang mulia.
Ketua keluarga sudah pastinya telah merancang perbelanjaan bagi memastikan keperluan Aidilfitri dapat dipenuhi.
Memahami pelbagai keperluan yang perlu disediakan untuk Hari Raya tahun ini, kompleks beli belah LaLaport Bukit Bintang City Centre (BBCC) menawarkan segala persiapan Aidilfitri di bawah satu bumbung.
Maskot animasi Omar dan Hana menghiburkan pengunjung cilik di Lalaport.
Bertemakan “A Radiant Raya” LaLaport BBCC menawarkan pelbagai promosi serta aktiviti menarik buat semua pengunjung yang datang sehingga 1 Mei 2023.

Di LaLaport BBCC, pengunjung dari pelbagai peringkat umur boleh mendapatkan baju raya mereka yang mengikut trend dan fesyen terkini menerusi pelbagai butik, vendor dan gerai sekitar LaLaport BBCC.
Bergaya sakan dengan seleksi pakaian dan aksesori daripada jenama-jenama besar hingga hasil rekaan anak tempatan.
Di samping berbelanja, pengunjung juga boleh memanjakan diri di pusat-pusat kecantikan supaya tampil cantik dan berseri di hari Lebaran.
Buat golongan ibu-ibu, kelengkapan rumah, bekas kuih, pinggan mangkuk dan sebagainya turut tersedia daripada pelbagai rekaan yang memukau mata.
Tidak lengkap juga Raya tanpa kuih dan muih aneka macam yang boleh didapati di Lalaport BBCC.
Demonstrasi masakan oleh cef selebriti, Sheila Rusly memberi idea kepada kaum ibu untuk menyediakan juadah berbuka dan bersahur.
Selain memenuhi keperluan Aidilfitri, sepanjang kempen “A Radiant Raya” turut diadakan pelbagai aktiviti untuk seisi keluarga.
Pengunjung boleh menikmati persembahan musik tradisonal, tarian tradisional dan pelbagai lagi di ruang legar utama.
Bagi yang suka sentuhan kreativiti, sepanjang kempen raya di Lalaport BBCC, pelbagai bengkel turut dianjurkan seperti pembuatan sampul raya, bunga lilin, melukis batik dan origami khas buat mereka yang berminat.
Sesi perkongsian turut diadakan terutama untuk tips-tips kecantikan buat mereka yang mahu tampil lebih anggun di Aidilfitri.
Golongan kanak-kanak juga tidak ketinggalan untuk turut serta dengan aktiviti di LaLaport BBCC.
Ibu bapa boleh membawa anak-anak untuk beramah mesra dengan karakter kartun popular Omar dan Hana serta menyertai pertandingan mewarna yang dianjurkan.
Pengunjung di Lalaport tidak melepaskan peluang untuk mendapatkan busana raya mereka pada harga promosi.
Di ruang legar utama, LaLaport BBCC turut membuat dekorasi Aifilditri yang gah dan indah serta terbuka untuk kunjungan orang ramai.
Di setiap ruang dekorasi turut sesuai untuk orang ramai merakam foto sebagai tanda kenangan dan dikongsi di media sosial.
Sepanjang Ramadan dan Aidilfitri ini, LaLaport BBCC turut menganjurkan Lat Ta Li Lat Ramadan Bazaar yang menampilkan lebih 20 vendor yang turut menjual pelbagai keperluan termasuk makanan dan minuman.
Oleh itu, pengunjung tidak perlu risau untuk mendapatkan makanan berbuka atau menghilangkan lelah jika berkunjung pada waktu malam.
Di LaLaport BBCC juga terdapat pelbagai restoran yang boleh dikunjungi buat mereka yang ingin menjamu selera.
Selain pelbagai aktiviti dan promosi menarik di LaLaport BBCC, sambutan Aidilfitiri turut dimeriahkan dengan dua bazar di Malaysia Grand Bazaar (MGB).
Pengunjung boleh ke Pesta Raya by Localwave yang berlangsung hingga 19 April 2023 dan Kaleidoscopic Raya Ramadan Bazaar by Uda yang diadakan sehingga 21 April 2023.
Jadikan LaLaport BBCC sebagai destinasi beli belah Aidilfitri supaya raya kali ini lebih bersinar dan bermakna. – KOSMO! ONLINE